Datasets:

udmurtNLP

/

zerpal-udmdunne

like 1

Виталий Пронин Венера ортчиз кастингезИжкарысь туала драмалы сӥзем «Les Partisans» театр кастинг бичаз - бырйиз выль актёръёсты. Режиссёрез но кивалтӥсез — Павел Зорин.Филармоние интыяськем Туала драматургилэн центрез калыкен тымиськиз, егитэз но, пересез но люкаськиз. Вуэмъёс пӧлын трос школаын дышетскисьёс, студентъёс. Зорин уг учкы адямилэн ужез яке арлыдыз шоры, мед гинэ кандидат партизанъёслы тырмыт дырзэ, мылкыдзэ висъялоз. Павел пусъе, актёр куалекъя но кылъёссэ вунэтэ ке — номыр кышкытэз ӧвӧл, котькуд адямилэн сыӵе дыръя сюлмыз шымырске.Тани егит нылаш Маяковскиез лыдӟыны потӥз, куараез боз-боз пуксе — та кылбурчиез татын шӧдскымон ярато. Возьдаськыса радъёс кузя ортче Silent Woo Goore группалэн басистэз Анатолий Галиханов. Куаразэ гольтрес карыса, со Пушкинлэсь «Румяный критик мой...» кылбурзэ лыдӟе. Сценалэсь кышкасьтэм Толя шуак возьдаськиз: паймымон! Зал шыпыт пуке, уг ик шока. Бӧрсяз потэ тележурналист Яна Городилова: кылбурзэ лад-лад, вольыт лыдӟе — репортажез нуэм кадь. Мукетыз, «тигрица», листокысь учкылэ. Кылъёссэ вунэтӥсь роковой кышномурт пукисьёслы тумошо потэ, лэся: лексэс поттытэк серекъяло. Шача кадь Алексей Бакулев «депрессивной такмакъёсты» вера. Зорин сое импровизировать карыны косэ:- Тӥледлы сётӥзы куинь пӧртэм юон: огез сур, мукетыз туж коньыт чай (6 пуньы сакыр песокен!), куинетӥез курыт полынь ву. Кызьы юоды? Ужалэ мимикаен.Алексей, нокыӵе кариськытэк, «сурзэ» ымаз бекыртэ, чаез юэ но — синкаӵез гинэ ӝутске, курыт вуэ зынъя но... нош ик бекыртэ. Учкисьёс лӧптыса чабо. Кастинге 30 муртлэсь уно адями вуэмын. Бӧрсьысь бӧрсьы потало шара куараё синмаськымон пияшъёс, ненег нылашъёс — шокчылыса яратон сярысь кылбур лыдӟо. Одӥгез филолог нылаш воксё но француз кылын вера.Малпан кылдэ, театр — нылпи садысь утренникын кадь кылбур лыдӟем гинэ ӧвӧл. Мӧзмись поэтъёслы но студент агиткаосты чоръясьёслы татын инты ӧвӧл. Театр — со магия. Астэ кылзыны дышетон. Таиз тужгес но шӧдӥськиз Ольга Шмыковалэн монолог лыдӟемаз. Нылкышно зэмос усточи луэмзэ возьматӥз: куараез я шыпыртэмлы, я гудыръямлы укшаз. Ольга лыдӟиз А. Гринлэсь «Позорный столб» вероссэ.«Les Partisans» театрлэн выль составез матысь дыре тодмо луоз ни. Иворъёсты шедьтыны луоз Павел Зоринлэн блогаз: borhes.livejournal.com.Дарали Лели Темалы тупась материалъёс:Павел Зорин: Эн ыштэ удмурт аспӧртэмлыктэс! Теги: LesPartisans АнатолийГалиханов ПавелЗорин

Иворъёс

Виталий Пронин Ува каргуртын ортчиз удмурт культурая «Крезьгуро шыкысэ» нылпи фестиваль-конкурс. Отчыэлькунысьтымы 12 ёросъёсысь 225 пиналъёс, 22 нылпи коллективъёс пыриськизы. Таӵе фестиваль Уваын 2-тӥзэ радъяськиз. Сое ортчытъяны дэмланэн потӥз Ува ёросысь «Купанча» ансамбльлэн кивалтӥсез Валентина Комиссарова. Озьы одӥг уж борды быдэс командаен кутскизы но — вордӥськиз быдэс элькун фестиваль. Уваысь культурая юрт азе люкаськем пиналъёсты нырысь ик нуизы каргуртлэн шорысьтыз ошмес доры, нылпиос юзмыт вуэн кизэс коттӥзы, шуд, тазалык но качпи мылкыд куризы. Выжыкыл ошмес ик соослы праздник мылкыд сётӥз. Быдэс программа кырын бадӟым сцена вылын ортчиз. Фестивале пыриськисьёс 4 номинацияя вожвылъяськизы: «Визьмо чуръёс» , «Крезьгур дунне», «Шуд, арганэ!», «Эктыны ке потӥсько». Нылпиоссэс ваем дышетӥсьёс, анай-атайёс огымысь сямен пусйизы: таӵе ужрадъёс туж кулэ. Угось туала вакытэ удмурт кыл пыр астэ быдэс элькунын возьматыны луонлыкъёс уг тырмо. Нош тазьы нылпиос сцена вылын асьсэды дӥсьтысагес возьыны кутско, мукетъёсызлэсь дышетско, азинско. Тужгес трос нырысетӥ степенё дипломъёс сётэмын Пичи Пурга ёросысь нылпиослы. Уноез соос арганэн шудӥзы. Озьы ик вылӥ дунъет басьтӥзы Шаркан ёросысь Быгы гуртысь кӧня ке нылпи коллективъёс но нимаз пиналъёс. Шӧдӥське, татын соосын туж зол ужало. Трос гинэ дипломъёс кошкизыАлнаш, Можга ёросъёсысь нылпиос сьӧры но. Та фестивалез Ува ёросын азьланяз но радъялляны чаклало. Елена Васильева Туспуктэмъёс кутэмын Татьяна Ишматовалэн "ВКонтакте" бамысьтыз

Удмуртлык

Виталий Пронин 9-тӥ Май паськыт ортчоз Вормон Нуналэз Ижын туэ паськыт ортчытозы. Бадӟым нунал кутскоз Ожын бырем солдатъёслы но ужысь ветеранъёслы сӥзем монумент доры сяська пононэн но парадэн, быроз — салютэн. Пӧртэм акциос но концертъёс ӵукнаысен бер ӝытозь мынозы, ужрадэ шаерысьтымы тодмо коллективъёс пыриськозы. 9-тӥ Май, Вормон Нуналлэн радлыкез Ужрад Дырыз Инты Шор площадь Ожын бырем солдатъёслы но ужысь ветеранъёслы сӥзем монумент доры сяська понон 09.00 – 11.30 Ожын бырем солдатъёслы но ужысь ветеранъёслы сӥзем монумент, мемориал пулъёс но солдатъёсты ватэм интыос Вормонлы сӥзем парад 10.00 – 11.30 Шор площадь «Усточиослэн карзы» киужъёсын адӟытон 10.00 – 13.00 Кун Кенеш азьын «Мундирлэн данэз» адӟытон 10.00 – 18.00 Ижкар музей (Милиционной урам, 4-тӥ юрт) «Этот день мы приближали как могли», «Мед тодозы шуыса», «Ож мышкын, ожын кадь» адӟытонъёс 10.00 – 18.00 К. Герд нимо музей «Адямилэн адӟонэз», М. Калашниковлы сӥзем адӟытон 10.00 – 18.00 М.Т.Калашников нимо музей «Пыӵал лэсьтӥсьёслэн Драгуновъёслэн выжызы» Е.Ф. Драгуновлэн вордӥськемез дырысен 95 ар тырмонэзлы сӥзем адӟытон 10.00 – 18.00 М.Т.Калашников нимо музей «Пудо-животъёс - ожын» адӟытон 10.00 – 18.00 М.Т.Калашников нимо музей «Огкылысь улонлэн писпуэз» кагазлэсь туриосты лэсьтонъя акция, концерт 11.00 – 14.00 Шор площадь «Ferrum Fest» фестиваль улсын ортчись «Шуд кебит» ужрад: - кортлэсь лэсьтӥськонъя мастер-класс - кортлэсь лэсьтэм арбериосын вуз карон 11.00 – 15.00 Шор площадь Ёросъёсысь коллективъёслэн концертсы. Пыриськозы «Золотая мелодия» калык инструментъёсъя ансамбль, «Акцент»,«Арганчи», «Устолык», «Непоседы», «Провинция», «Певчий дворик», «Сюмсинский сувенир», «Забава», «Марӟан» но мукет коллективъёс. 11.00 – 16.00 Кузебай Герд нимо музей вӧзын инты (Наговицын нимо ульча) «Патриот 18» спортэн вырисьёслы ужрад 11.00 – 21.00 Шор площадь Тупаса улонлы сӥзем эстафета пыдын бызьылонъя 66-тӥ эстафета 12.00 – 15.30 Шор площадь «Фронтовой Арбат»: -открыткаос, ож вакытысь песенникъёс, ветеранъёслы кузьымъёс лэсьтонъя но йырси пунонъя мастер-классъёс; - самолётъёсын адӟытон; - ӝук сиён. 12.-00 – 15.00 Правительстволэн юртэз вӧзын (Лихвинцев нимо ульча) Валтӥсь концерт: «Италмас» кырӟанъя но эктонъя театр, «Айкай» театр, «Танок»ансамбль, «Золотая мелодия» калык инструментъёсъя ансамбль, симфонияя оркестр, филармониысь кырӟасьёс. 15.30 – 21.00 Шор площадь «Тау песятайлы Вормон понна!» кросс-фит, кужымез мертан 10.00 – 14.00 16.30 – 19.30 Иж тыметлэн ярдурез «Экты, егит на али» хип-хоп но ульча эктонъёсъя мастер- классъёс, «Войналэн шуккиськемез» концерт 14.00 – 17.00 Иж тыметлэн ярдурез «Ож но войнатэк улон кылбуръёсын но кырӟанъёсын» концерт: «Русь» но «Витязи» пиослэн ансамбльзы, «Дивертисмент», «Встреча», «Улыбка» «Танцплощадка» ансамбльёс, Ижысь Искусствоосъя школаослэн коллективъёссы 16.00 – 20.30 «Арсенал» - Кузебай Герд нимо музей мышкын «Дунне концерт» нылпи коллективъёсын концерт 17.00 – 19.00 Эшъяськон монумент вӧзын «Вормонлэн кырӟанъёсыз» караоке-вожмаськон 19.00 – 21.00 Эшъяськон монумент вӧзын «Вормон салют!» - «Вечер» усточи центрлэн концертэз 19.30 – 21.00 Иж тыметлэн ярдурез «И помнит мир спасенный…» Минут ӵоже чалмыт луон 19.55 – 20.00 Ужрадъёсты ортчытон интыосын Вормонлы сӥзем салют 21.00 Иж тыметлэн ярдурез Акциос «Кут али дырез» Ветеранъёслы фотосессия 11.00 – 18.00 Шор площадь, Ожын бырем солдатъёслы но ужысь ветеранъёслы сӥзем монумент. «Катюша» кырӟанэз дэмен быдэстон 12.55 – 13.00 Концертъёсты ортчытон интыос Теги: БыдымВормон шулдыръяськон

Улон-вылон

культурадляшкольников.рф Елена Слащёва Со ортчоз школаосын «Культура для школьников» проект улсын. Сӥземын Крымлэн Россиен огазеяськон нуналзэ пусъёнлы. Крым Россие пыриз 9 ар талэсь азьло — 2014-тӥ арын 18-тӥ мартэ. Школьникъёс «Крымские истории» проектэ пыриськыны быгатозы пӧртэм сямен: Крым сярысь кылбур лыдӟыны; Крыме вуылэмын ке — со сярысь гожтыны; яке Крымлы сӥзем суред суреданы. Ужъёсты пуктылоно #крымкдш хештэген. Жюри 30 устооссэ быръёз. Соос пусъемын луозы синпель кузьымъёсын, сертификатъёсын. 18-тӥ мартысен 2-тӥ апрелёзь ик радъяськоз Крымлы сӥзем мукетыз ужрад — «Культурадляшкольников.РФ» порталын учкыны луоз тодмо артистъёслэсь Крымлы сӥзем кылбуръёсты лыдӟемзэс. Отысь ик учкыны луоз суред лэсьтонъя мастер-классэз. Школьникъёсты пастель амалэн суредаськыны дышетоз Россиысь дано суредась Леонид Малафевский.

Валтӥсез

Виталий Пронин Кыӵе улэ шаерысьтымы калык, Приволжск федерал округысь мукет улосъёсын ӵошатыса? Удмуртстат туэ январь-март толэзьёс понна пӧртэм удысъёсысь шоро-куспо уждунэз лыдъяз-чотаз. Гурт удысэз учконо ке, тужгес трос уждун басьто Пензаын - 21 сюрс 596 манет, асьмелэн - 17 сюрс 676.Удмуртстатысь ёзэн кивал-тӥсь Людмила Сушкова верамъя, Приволжск федерал округысь 14 улосвыл пӧлын Удмуртия берло 5 арзэ шораз возиське. Шумпоттӥсь лыдпусъёс но вань. Кылсярысь, кулэмъёслэн лыдзыя шаермы туннэ 2-тӥ интыын возиське, (1-тӥ интыын - ичиез лыдпус). Асьме калыклэн улон даурез 4 арлы будӥз, шоро-куспо улоно арлыд туннэ 71 арес. Нылпиос трос вордӥськемъя асьмеос 4-тӥ интыын.- Чакласа возиськомы, макем начар улонмы, - шуэ Людмила Яковлевна. - Тая асьмеос 3-тӥ интыын возиськиськом. Асьмелэн котькуд 8-тӥез адями куанер лыдъяське (соослэн доходзы улыны тупатэм минимумлэсь пичигес). Озьы асьмелэсь узыргес уло Татарстанын но Нижний Новгород улосын. Берпуметӥ интыын - Марий Эл, татын котькуд 4-тӥез начар. Удмуртиын уждун ӝегатон учыръёс ялан йыло промышленностьын но, гурт удысын но. Туэ 1-тӥ кварталэ уждун 7,5 процентлы будӥз. Но со дыре ик улон дунояз бере, калыклэн зэмос доходэз 4 процентлы кулэсмиз. Кылем арын гинэ югдур воксё мукет вал, соку уждун зэмен ик 2 процентлы будӥз.Январь-март толэзьёсты чаклано ке, тужгес умой уло Пермь улосын - шоро-куспо уждун татын 31 сюрс 884 манет. Собере мыно Татарстан, Нижний Новгород, Самара, Башкортостан но Удмуртия: асьме шаерамы уждунмы 27 сюрс 215 манет. Паймытэ Татарстанысь культура, спорт удысын ужасьёслэн уждунзы - 54 сюрс 448 манет, улосысьтызы ик мувӧй поттӥсьёсын ӵошатыса, со ог 5 сюрслы уногес. Асьмелэн ке, культура но спорт удысын тыршисьёс 21 сюрс манет басьто. Людмила Сушкова тае Татарстанын спортлы бадӟым саклык висъяменызы герӟа.Гурт удысэз учконо ке, тужгес трос уждун басьто Пензаын - 21 сюрс 596 манет, асьмелэн - 17 сюрс 676. . Та выллем суред берло дыре ялан возиське, югдурез воштон понна уждунэз будэтон, производствоез йылтон, технологиосты воштон борды басьтӥськоно.Елена Сараматова Туспуктӥз А. Горбунов Теги: лыдпусъёс

Гурт удыс

Виталий Пронин Н. Кожевниковалэн коллекциезТа нуналъёсы «Ижсталь» кинотеатрлэн бадӟым залаз Иж город администрация кичӧлтэмъя «Гимн ремеслу-2013» фестиваль ортчиз.Талэсь азьвыл, 13-тӥ мартэ, Удмурт кун университетын «Проектирование костюма» конкурс ортчиз. Отчы пыриськизы егит модельеръёс, пӧртэм интыосын дышетскись 29 студентъёслэн ужъёссы возьматэмын вал.18-тӥ мартэ «Молодой человек» театрын парикмахеръёслэн, визажистъёслэн, вуриськисьёслэн но маникюр лэсьтӥсьёслэн «ПрестИЖ» конкурссы ортчиз. Ужрадэ пыриськизы ас удыссэс ӟеч тодӥсь 75 мастеръёс.«Гимн ремеслу-2013» ужрадын та конкурсъёслы йылпумъянъёс лэсьтэмын вал. Сцена вылэ потӥзы огезлэсь мукетыз мудрон чебересь причёскаосын, ворпо дӥськутъёсын нылъёс но пиос. Учкисьёс паймизы «Райские птицы» возьматонлы. Тылобурдоосын герӟаськем дӥськутъёсты лэсьтон понна кӧня чидан но быгатонлык кулэ.Тросэзлы усточиослы но кибашлыослы удысазы ӟеч тыршемзы понна Калыкез улон-вылонын утёнъя но Дышетонъя но наукая министерствоос дано нимъёс сётӥзы.Удмурт кун университетысь нылъёс удмурт крезьгур шудэм улсын «Тол шу» дӥсенызы калыкез паймытӥзы. Таӵе коллекция пӧрмытэм модельер Наталья Кожевникова.Любовь Тихонова Туспуктэмез: vk.com Теги: tolshu Гимнремеслу

Иворъёс

Виталий Пронин Асваланмы ӝутскиз, 7 ар ортчыса? «Мынам Удмуртие» ТРК-ысь удмурт телепередачаосты дасясь журналистъёс июле потӥзы отпуске. Озьыен, удмурт передачаосты возьматэмысь дугдӥзы.Азьвыл таӵе югдур пумысен калык сокем уг ӵашеты вал, но туэ «Удмурт Кенеше» гинэ ӝожтӥськыса дасо адями жингыртӥз ни. Та сярысь ивортӥз ассоциацилэн тӧроезлэн воштӥсез Валерий Хохряков. Югдурез валэктыны курыса, «кенешчиос» вазиськизы «Мынам Удмуртие» ТРК-ысь анай кылъя передачаос понна кыл кутӥсь Сергей Касаткинлы.- 7 ар ӵоже ини, арлы быдэ, удмурт но, ӟуч но, бигер но телепередачаосмес дасясьёс июле пото отпуске. Кыле на 7 минутъем ӟуч кылын мынӥсь иворъёсын передача. Малы озьы лэсьтӥське? Нырысь ик, гужем удмурт телепередачаосты учкись туж ик ӧвӧл. Калык сад-бакчаосаз тырше, тросгес кылзэ радиоез. Кыкетӥез, гужем шорын ӵемысь ёрмоно иворъёслы. Куинетӥез, коньдон шыръян понна, - шуиз Сергей Анатольевич.Но «Удмурт Кенешлэсь» кивалтӥсьсэ Игорь Семёновез сыӵе валэктон ӧз буйгаты. Калык куре бере, югдурез тупатоно. Правительствоын но, Кун Кенешын но ужасьёс отпуске потало, но уж уг дугды ук.Нош тӧролэн воштӥсез Валерий Хохряков та югдурлэсь ӟеч палзэ синйылтӥз: татчыозь калык шып улӥз, нош табере мылкыдзэ вера. Озьыен, асваланэз ӝутӥське.Сергей Касаткин оскытӥз: калык куре бере, вуоно арысен югдурез тупатом.Елена Миннигараева Теги: Удмурткенеш

Лулчеберет

Виталий Пронин 10-тӥ феврале шаерысьтымы анай-атайёс пуксёзы партаос сьӧры.Россиысь 50 пала улосъёс туэ пырисько экспериментэ: выпускникъёслэн анай-атайёссылы ӵектэмын ӟуч кылъя ЕГЭ гожтыны. Палэнэ уг кыльы Удмуртия но. 10-тӥ феврале шаерысьтымы анай-атайёс пуксёзы партаос сьӧры. Ваньмыз луоз зэмос ЕГЭ-ын кадь: ортчоно металлоискатель пыр, телефонъёсты ӧс сьӧры кельтоно, экзамен бланкъёсты шонер гожтоно...- Зэм, ачиз экзамен каньылгес луоз: ЕГЭ-ысь кыкетӥ люкетэз, тужгес секытэз, отчы уз пыры, - вераз Дышетонъя но наукая министерствоысь дышетонъя управлениен кивалтӥсь Лариса Пластинина. - Кыстӥськоз но со ӧжытгес. Та ужрад анай-атайёслэсь тодон-валанзэс эскерон вылысь чакламын ӧвӧл. Соослы возьматыны турттом: ЕГЭ сокем ик кышкыт ӧвӧл.Чакламъя элькунысьтымы котькуд ёросын усьтӥськыны кулэ ЕГЭ гожтонъя пункт. Кӧня анай-атайёс отчы лыктозы - лыдъяны туж шуг, пе. Но тодмо ни: Ижысь одӥгаз школаын сое гожтоз дышетонъя но наукая министр Алексей Шепталин.Элина Кумачёва Туспуктэм вотэсысь кутэмын

Улон-вылон

Виталий Пронин Туннэ Ижысь Киров паркын тыл шоуэн, яркыт феерверкен но задор крезьгурен усьтӥськизы спортэз яратӥсьёс пӧлын нырысетӥосыз шудонъёс.Люкаськем калыкез шулдыртӥзы Брангуртысь песянайёс, «Айкай» театр, «Эктоника». Шудонъёсы пыриськисьёс но парке огшоры лыктэмъёс пӧлын спонсоръёс кузьымъёс люкылӥзы. Адямиос кие вуизы велосипедъёс, айфонъёс, вуын уян костюмъёс, футболкаос, Сочие 2 муртлы путёвка но трос мукетыз.Удмуртие кужымзэс мертаны вуизы Россилэн пӧртэм сэрегъёсысьтыз 2 сюрс пала спортсменъёс. Нырысети вожвылъяськонъёс туннэ ик кутскизы ини. Огъя верано ке, спортэз яратӥсьёс 7 амалъя - куасэн бызьылон, биатлон, конькиен нискылан, тол триатлон, кёрлинг, сноуборд но гурезьысь куасэн - ӵошатско.Шудонъёс пӧртэм интыосын ортчо: Демидов нимо спорт комплексын, Г. Кулакова нимо куасэн бызьылонъя комплексын, Чекерилын, Нечкиноын, Киров нимо паркын, Купол, «ЦАС Удмуртия» стадионъёсын.3 нунал куспын 259 комплект медаль шудытӥськоз. Ужрадэз ортчытӥсьёс ваньзэ Удмуртиын улӥсьёс ӵошатсконъёсты учкыны ӧтё.Ангелина Снигирёва Туспуктӥз автор Суред: ИА "Удмуртия"

Спорт

Виталий Пронин Така. Уж утчасьёс сюлэмзыя уж шедьтозы. Тып огнады кылемды уг поты ке, матысь адямиосыныды небытгес вераське, тросгес кылзэ. Ваньмыз тӥ бордысь потоз: ӟеч лэсьтэмды, 2 вылтӥ тросаса, берытскоз. Ош. Бадӟым воштӥськонъёс шумпоттозы. Номыр шоры учкытэк, улондэс сюлэмды куремъя радъялэ. Юрт котырады чакласькыса ужалэ. Шутэтскон нуналъёсы тазалыктэс кыдатэ, гажандылы тросгес саклык висъялэ. Кыктоос. Йырады кемалась бергась малпанъёстэс улонэ пыӵатыны дыр вуиз. Коньдон ужпумъёсты сюлмаськыто ке но, рос-прос малпаськытэк, эн пунэмаське - алдалозы. Кузь сюрес вылэ потондэс мукет дырлы кельтэ. Кисло-кусло. Мылкыдды но, тазалыкты но ушъяськымон. Луонлыкты вань дыръя ӟечгес ужалэ, бӧрысь шумпотоды. Творчествоен яке ужбергатонэн вырисьёслэн выль проектсы пайдаё луоз. Арня пумын семья куспады валамтэос луозы. Лев. Вань дырдэс но кужымдэс яратондылы сӥзьыны тыршоды. Тӥ кадь шудоез дунне вылын ӧвӧл ни, пушкады ваньмыз бугыръяське, ӟырда кадь. Но улон выжыкыл ӧвӧл. Сюлмаськытӥсь юанъёсты пумысен ӵыжы-выжыосыныды кенеше. Нылмурт. Арня кутсконын эшъёсты пунэмен уксё курозы. Ужады вылӥегес тубемды потэ ке, сюлмысь тыршоно луоз. Шутэтскон сярысь огдырлы вунэтэ. Ченгешонъёс, валамтэос медаз кылдэ шуыса, семьядылы ваньзэ валэктэ. Весъёс. Азяды бадӟым ужпумъёс пуксёзы. Соосты ӟеч быдэстон понна рос-прос, дыртытэк, малпаськыса тыршоно луоз. Сакгес кылзэ матысь адямиостэс, оло, верамысьтызы валантэм юанъёслы валэктонъёс шедёзы. Шутэтскон нуналъёстэс асьтэлы сӥзе: чеберъяське, выль дӥсь басьтэ. Скорпион. Арняез мылкыдды куремъя ортчытоды: кин ке дораз пукоз, кин ке уже потоз. Средае пумиталоды кемалась адӟылымтэ эшъёстэс. Сюрес вылын чакласькыса ветлэ. Чурыт ӧд кариське ке, урод сямъёсты нош ик бордады лякиськозы. Ыбылӥськись. Мӧзмыса пукыны дырды ӧвӧл: ужды лачак, семьяды возьма. Асьтэдыз кияды кутӥды ке, ужпумъёс капчиенгес радъяськозы. Ужамды бере тросгес шутэтскыны тырше, вазьгес изьыны выдэ, соку кужымды тырмоз ваньзэ вормыны. Сюро кеч. Малпамтэ шорысь коньдон куштоно луоды. Оло, йӧнъяськондэс вормыса, пунэмаськоно но луоз. Арня пумын кузь сюрес вылэ потоды, сьӧрады семьядэс но кутэ. Сюрес вылын дырдэс пайдаё ортчытон вылысь вазен ик малпаське, мае сьӧрады кутоды. Ву кисьтась. Уксёдэс малпаськыса кутэ: басьтэм арбериды шумпоттоз ке но, шораз учкыса гинэ, кӧтты уз тыры. Семьяяды шумпотон витёз. Гажанды сокем яратэ, тӥледыз бордысьтыз ӧй ик лэзьясал, дыр. Чорыгъёс. Арняды огыр-бугыр ортчоз. Пӧртэм адямиосын пумиськылоды. Ужады споръяськонъёс кылдыны быгатозы. Малпаськытэк пӧзись пуртые эн омырске. Котырысь адямиослэсь дэмланъёссэс пеляды понэ.

Иворъёс

Виталий Пронин 2016-тӥ арын Тазалыкез утёнъя министерство ӝог эмъюрттэт сётонъя машинаос басьтонъя аукцион радъяз. Ижкарысь огезлэн огазеяськонлэн кивалтӥсез та чотын коньдон поттыны малпам. Воргорон тодэм, кыӵе предприятие отчы пыриськыны чакла. Солэн директорезлэсь 2,5 миллион манет портыны кутскем, ивортэ следствиея комитетлэн элькун управлениез.Солы уксё ӧз тыре ке, предприятилы машинаос басьтонъя аукционэ пыриськыны люкетоз шуыса кышкатэм. Кылъёссэ зэматон понна чагиськон пӧрам но УФАС-э келям. Соин йырин аукцион дугдытэмын вал.Ӝожтӥськонзэ мед басьтоз шуыса аукционэ пыриськись 1,5 миллион манет сётэ. Со вакытэ воргонэз ӝегатӥзы. Чагиськыса пайда поттыны вырись кивалтӥсез суд 7 арлы колоние келяз. Озьы ик 4 ар ӵоже коммерческой ужъёсын вырыны ӧз лэзьы.Эдуард Степанов Туспуктэм: udm.sledcom.ru

Югдурез утён

Виталий Пронин Кык арня куспын Балезино ёросын 11 юрт, Эгра ёросын 39 корка ву улэ шедиз. Удмурт Элькунлэн резерв фондысьтыз 500 сюрс манет тудвулэсь курадӟемъёслы келямын. Коньдонэз Балезино но Эгра ёросъёсын улӥсьёс басьтозы. Элькун Тӧролэн но Правительстволэн пресс-службазы ивортэмъя, Эгра ёрос 390 сюрс манет, нош Балезино ёрос 110 сюрс манет басьтӥзы. Туэ тулыс ортчем тудву берло 10 ар куспын тужгес кужмоез луиз. Кык арня куспын Балезино ёросын 11 юрт, Эгра ёросын 39 корка ву улэ шедиз. Матысь дыре котькуд семьялы быдэн 10 сюрс манет висъямын луоз. Павел Вахрушев Туспуктӥз А.Горбунов

Югдурез утён

Виталий Пронин Така. Трос интыосы ветлоно луоз, дыртон сямдылы луыса куд-ог пумиськонъёстэс вунэтыса но кельтоды. Уно ужаменыды сэрен семьяды палэнэ кылёз, кузпалэныды ог-огдэс уд валалэ. Керетыны эн дыртэ, шыпытак юртъер котырады бергалэ. Ош. Арня кутсконын ик ӟеч ивор кылоды, трос ужамды понна малпамтэ шорысь ӟеч уждун тырозы. Зульыны яратӥсь ӵыжы-выжыосты куное вуылозы — чидась луэ. Юртъер котырады ужъёсты люкаськемын, шутэтскон нуналдэс соослы сӥзе. Кыктоос. Мылкыдды капчи, вань мытэм ужъёстэс огкутскемен быдэстоды. Луонлык шедёз асьтэлэсь быгатонлыкъёстэс возьматыны, эн кепыралэ малпанъёстэс шараяны, верам кылдылы кузё луэ. Дорады пукыны уд чидаське ке, кузпалэныды ӵош сикетӥ поръялэ. Кисло-кусло. Валантэм вакытты: ужаськоды кадь, нош азинлыкез уд шӧдӥське, янгышъёс лэсьтӥськоды. Ма карыны паймиды ни ке, кӧня ке нуналзэ шутэтске. Арня пумын ваньмыз радъяськоз, ӟеч иворъёс мылкыддэс ӝутозы. Лев. Тросэзлы Левъёслы таяз арняе удалтоз: вормонъёс басьтозы, азьвыл гожтэм огкылъёссы пайда вайыны кутскозы. Ваньмон дырды вань ке, вӧзысьтыды эшъёстылы, арлыдоослы юрттӥське. Огназы улӥсьёслы сакгес кариськоно: ваньмызлы эн синмаське. Нылмурт. Кужымды трос, мытэм ужъёстэс капчиен быдэстоды. Арня шорын малпамтэ шорысь узырмоды, но кияды шедем уксёдэс соку ик тус-тас эн каре. Тодон-валандэс будэтыны ӵапак дырыз. Вӧзысьтыды арлыдоос сярысь сюлмаське. Кузпалдылэн кузяз ветлэ, семьядэс ческыт сиёнэн шумпоттэ. Весъёс. Тодады возе: мае ке бырйиды ке — басьтоно, кыӵе ке уж мытӥды ке — йылпумъяно. Эшъёсыныды капчиен огкыл шедьтоды. Сюрес вылэ потэмдылэсь азьло машина питранъёстэс эскере. Туган утчаськоды ке, нырысь ик вӧзысьтыды эшъёсты шоры учке. Скорпион. Огдыре кӧня ке уж ӵектозы, кудзэ ке быръемдылэсь азьло рос-прос малпаське. Уждундэс огдырлы будэтозы. Вожъяськисьёс но супыльтыны яратӥсьёс шедёзы, верамъёссэс сюлэмдылы матэ эн басьтэ — тазалыкты дуногес. Ыбылӥськись. Арня кутсконын кыкез понна ужано, котькытчы вуттӥськоно, эшъёстылы юрттӥськоно луоз. Пыд пуктӥсьёс шедёзы, секыт йӧтоз семьяен улӥсьёслы. Азьвыл лэсьтэм янгышъёстэс арнялэн 2-тӥ ӝыныяз тупатъялоды. Сюлэмды маке понна висе ке, шара вералэ — капчигес луоз. Сюро кеч. Люкаськем ужъёстэс быдэстыны матысь эшъёсты яке ӵыжы-выжыосты юрттозы. Семья куспады валамтэос кылдозы, кылзэ воргоронлэсь верамзэ. Тазалыкты чутэ, эмъясьёс доры вазиське. Шутэтскон нуналъёсы ӵыжы-выжыосты доры куное ветлэ. Ву кисьтась. Арняды вӧй вылтӥ кадь радъяськоз, малпанъёстэс капчиен быдэстоды. Малпамтэ шорысь вуж тодмоостэс пумиталоды но куное ветлоды. Коньдон басьтоды, сое шыръяны выре: арня пумын нылпиостылы уксё кулэ луоз. Чорыгъёс. Ваньзэ радызъя быдэстӥськоды кадь, но дунъясез ӧвӧл. Эшъёсты но ӵыжы-выжыосты пыкылозы, доразы ветлымтэысьтыды. Чидась луэ, керетыса эн ветлэ, дыр ортчиз ке, ваньмыз радъяськоз. Спортэн эшъяське.

Лулчеберет

Виталий Пронин Туала арын тросэзлэн шумпотонзы - дуннеез котыръян. Одӥгез интыяз пукыны чидасьтэм адями - Мария Вятчина. Солы 26 арес, улонэз туж зол герӟаськемын мынон-ветлонэн. Сюреслэн пумыз ӧвӧл.Ассэ Маша «дромоман» шуэ. Таӵе социальной висён, пе, кылдӥз 19-тӥ даурын, чугун сюресъёс, бадӟым корабльёс паськыт вӧлмем бере. Соку ваньмыз, кинлэн коньдонэз но дырыз вань, капчиен сюрес вылэ потаны кутскизы кунгожсьӧр улонэз адӟон но выль шӧдон-мылкыд утчан вылысь.Нош 21-тӥ даурын дуннеез котыръян понна трос уксё но кулэ ӧвӧл ни, кылъёсты тодэм но. Кылсярысь, Маша Интернетысь шедьтэ дунтэм билет, каучсёрфинг пыр - дунтэк улон инты. Ӟуч кылэз тодӥсь выль тодмоосыз солы улон интызэс шумпотыса возьматозы, улонзы сярысь трос тунсыкозэ вералозы.Арлэн кутсконаз Маша voluptas-1.livejournal.com блогаз план гожтэ, кытчы со туэ мыноз. Кылсярысь, 2016-тӥ арлы со пусйиз вал, Европаысь кунъёсты сяна, Грузиез, Армениез, Азербайджанэз, Таджикистанэз, Дагестан, Ингушетия, Кабардино-Балкария, Чечня элькунъёсты. «Мынам одно ик ветлэме потэ Антарктидае но Австралие, али отчы мынэме уг луы, дыр ӧз на вуы», - шуэ со. Инстаграмзэ учконо ке, туэ Маша ветлӥз Россиысь тросаз городъёсы, Израиле, Швейцарие, али Португалиын поръя.Дуннеез адӟон понна гинэ сюрес вылэ мон уг потаськы, шуэ Маша. Ӵем дыръя со ветлэ экспедициосы но конференциосы. Таӵе мынон-ветлонэз со нима «академической туризмен». Маша - аспирант, тунсыкъяське культурной антропологиен. Дышетске Казаньысь федерал университетлэн аспирантураяз, тодос ужез сӥземын мусульманъёслэн асваланзылы. Эшшо сое туж зол бордаз кыске Холокостлэн историез. Научной статья гожтон понна уно калыкен кусып возёно, трос экспедициосы потано - таӵе уж солы туж но туж яра.Нылмуртлэн валэктэмезъя, антропологиен, пӧртэм калыкъёслэн лулчеберетэнызы тунсыкъяськонэз кутскиз вордскем палъёсыз, семьяез но школаез бордысен.- Мон вордӥськи Порес нимо туж пичи гинэ удмурт гуртын (Киров улосысь Малмыж ёрос), со интыяськемын Татарстан, Марий Эл, Удмуртия вискын. Озьыен, ми палан 4 этносэ пырись группаен кусып возёно луэ. Кылсярысь, песяе доры бигер гуртысь эшъёсыз лыкто ке, песяе бигер кылын вераське вал. Пор гуртысь куноослы пор сямен вазьылӥз. Песянайёсмылэн кылъёсты тодэмзылы мон котьку туж синмаськылӥ, - шуэ М. Вятчина.Маша аслэсьтыз чакламъёссэ маде. Вылтус ласянь калыкъёслэн трос пӧртэмзы ӧвӧл кадь, нош сям-йылолъёссы но вераськон кылзы зол висъясько.- Кылсярысь, песянае, табань пыжыкумы, котьку вера вал: «Тон пыжем табанез ӝӧк вылэ мукет палыныз понӥд, поръёс кадь». Удмурт табаньлэн таба палыз бамкышет вылын кылле, нош поръёс сое, йырчукин берыктыса, ӝӧк вылэ пукто, - валэктэ егит тодосчи.Машаез наукаен герӟаз школаязы зол ужась шаертодонъя кружок. 7-тӥ классысен ёрос конференциын Маша Порес гуртэз сярысь рефератэныз 1-тӥ интые потэм.Озьы Машалэн дуннеен тодматсконэз шаертодон бордысен кутскиз. Кировын нылпиос понна нимысьтыз историко-краеведческой школа ужа. Со сярысь тодыса, гуртысь шӧртчи нылаш отчы дышетскыны ветлылэм.- Мыным та школа туж трос сётӥз. Куинь ар куспын милемыз дышетӥзы архивын но библиотекаын ужаны. Отын дышетскыкум, удмурт калык дӥськут сярысь реферат дасяй. Мон, 10-тӥ классысь нылаш, Москвае всероссийской конференцие вуылӥ, отын вормисе потӥ! Соку валай, книгаосын бугыръяськон, калыклэсь юалляськон сяна, наука мыным дуннеез адӟыны луонлык сётэ! - шуэ Маша. - Валай, дуннеын нокыӵе кунгожъёс ӧвӧл. Ваньмыз пӧрме, тынад мылкыдыд вань ке.Пӧртэм калыкъёслэсь улон-вылонзэс но лулчеберетсэс эскерыса, асме но асьме лулчеберетмес, улонмес ӟечгес валасько, шуэ Маша. Мария Вятчиналэсь наукая ужъёссэ шедьтыны луэ аcademia.edu вотэсбамысь. Машалэн аслаз но сайтэз вань. Отысь шедьтыны луоз дуннеез дунтэм котыръян сярысь дэмланъёссэ. Лариса Дмитриева Теги: Егитъёс

Улон-вылон

Виталий Пронин Александр Бречалов тодматскиз Пичи Пурга черкогуртын ортчись выльдӥськонъёсын. Пичи Пургаын ясли-сад лэсьтӥське.Туспуктэм udmurt.ru сайтысь.Пичи Пургаын улӥсьёслэн мылкыдзы лӧптэмын: «Улон инты но городэз радъян» нацпроект чотын Парковая урамын усьтэмын туала парк. Отын ваньмыз чакламын ваньмон дырез пайдаё ортчытыны: мерттэмын писпуос но сяськаос, лэсьтэмын поръян интыос, пуктылэмын тренажёръёс. Тӧро Александр Бречалов та парклы вылӥ дунъет сётӥз, ушъяз. Александр Владимирович озьы ик вуылӥз 1 номеро детсадэ. Солэн юртэз пуктэмын вал 68 ар талэсь азьло, кемалась выльдэмез вите. Талы уксё шедиз - нылпи сад выльдӥськоз «Дышетон» нацпроект чотын, талы висъяськоз 3 миллион 380 сюрс манет. Нылпи садын тыршисьёсты но, анай-атайёсты но Тӧро шумпоттӥз на мукет иворен: та коньдон вӧзы ватсаськоз на эшшо 4 миллион манет. Та уксёен чакламын 1 номеро нылпи сад бордысь кенеш сётъяннъя центрез выльдыны. Татын дунтэк юрттэт сётӥське нылпи вордӥсь семьяослы: тазалыксэс эскерон, визь-кенешен юрттон ласянь но трос мукет. Пургалан али озьы ик пуктӥське 80 интылы ясли-сад. Туэ сӥзьыл пумозь лэсьтӥськон ужъёс йылпумъямын луозы - анай-атайёс чидатэк витё ни та нуналэз. Александр Бречалов кенешиз черкогуртысь кивалтӥсьёсын, лэсьтӥськон ужъёс понна кыл кутӥсьёсын. Тазьы ик чырмыт но рос-прос ужаны сӥзиз. Иже бертон сяменыз Александр Бречалов кожаз на Пугачёво каргуртэ. Отын солы возьматӥзы ёросысь 44 объектэз шунтӥсь котельноез. Сое выльдон ужъёс тани-тани йылпумъяськозы. Сергей Захаров

Улон-вылон

Виталий Пронин Котькудӥзлэн шудэз аслаз...Россиын улӥсьёс пӧлын Росстат «Шудо-а тон?» юалляськон ортчытэ. Удмуртстатысь специалистъёс но эскеронэ пырисько.Ма быдтэ мылкыдэз?Специалистъёс республикаысьтымы 330 хозяйствое вуылыны кулэ. Компьютер ачиз бырйиз адресъёсты, телефонъёсты. 2010-тӥ арын калыкез лыдъян-чотан ортчытэм бере вань адресъёс кылемын уго. Озьыен, юалляськисьёс анкетаосын ортчозы Иж, Глазов, Сарапул, Вотка городъёстӥ, кожалозы Эгра, Сьӧлта, Кизнер ёросъёсы. Киязы ручка-тетраден уз бызьылэ ни - планшетэн, лыдпусъёсты но валэктонъёсты соку ик Удмуртстатэ но Росстатэ келяны мед луоз шуыса. 165-яз хозяйствое кемалыгес пыралозы, таоссэ муресьгес юанъёсын «курадӟытыны» косэмын. Тани мар та пумысен вера Удмуртстатысь ёзэтэн кивалтӥсь Людмила Сушкова:- Туннэ та эскеронъёс мытэмын гинэ ай. Но специалистъёсмес калык мылкыдтэкгес пумита. Ма, кинлэн ачиз сярысь верамез-возьматэмез потоз ни? Ярам, огшоры юан сётысалзы ке, шудоен-а астэ шӧдӥськод шуыса. Нош милемлы улэм-вылэмзэс котыр ласянь чакланы куремын ук. Нимтулзэс, дышетскемзэс, арлыдзэс юам сяна, урод сямъёсын кушласькемзэс но портӥськом ук. Кин доры гинэ ӧм пыралэ ни, ваньмаз сямен семьяосын юыло, тамак кыско. Наркотикен кушласькисьёс ӧз шеде на.Тазалыксы сярысь но юалляськиськом, тодыны выриськомы, макем ӵем соос больницаосы вазиськыло. Егитъёс тазалыксы вылэ уггес ӝожтӥсько ке, арлыдоос, ум висиське, шуыны выро ке но, бератаз тодмо луэ: дырын-дырын пуромылӥсь (хронической) черъёссы лачак. Тазалыксылэсь куашкамзэ уноез герӟало Москва дыре улыны выжемен. Ӵемгес висьыны, пе, кутским, уйёсмес ум изиське. Нош ёрос центръёсысь больницаосы уноезлэн вазиськемез уггес поты. Висёнмес, пе, пиньмес куртчыса ик, чидалом, но отчы ум мынэ. Верамзылы осконо ке, эмъясьёс берло дыре лекесь луэмын. Ярано коть, гуртъёсын медпунктъёс кылемын на - отын шуныт кылзэс но уз жалялэ, маин быгатозы, юрттозы но, шуо.Улонысьтызы мазэ воштысалзы шудогес луон понна шуыса, юаськод ке, ваньзы малпаськонэ усё. Асьсэды ӵошатыны кутско умойгес улӥсь семьяосын. Оло, соин но анкета пыр ортчемъёс асьсэды шудтэм шуо. Уноез ӝожтӥсько ӧжыт уждунзы вылэ. Сиыны-юыны тырме ай, пе, со, нош ӟеч дӥсяськыны, дуно вуз басьтыны - уг кыльы ни. Куд-огез коммунальной услугаос понна но тыриськыны уг вормы. Уксёлы ёрмемзы вань мылкыдзэс быдтэ. Сыӵе дыръя адямиос дунъяны уг валало ни, тазалыксы ӟеч, суйзы-пыдзы интыяз, нылпиоссы дышетско шуыса. Амалтэк малпан кылдэ: республикаямы улӥсьёс туж шудтэмесь. Но юалляськон йылпумъяськемын ӧвӧл на. Кин тодэ, югдур, оло, воштӥськоз ай, - вера Людмила Сушкова.Калык радъяУдмуртстат туннэ эскере уйпал ёросъёсын улӥсьёсты. Нош кыӵе мылкыдъёсын уло-выло лымшор палъёс, тужгес но - удмуртъёс?Тамара Калинина, Можга ёросысь Ӟуч Пыӵас гуртысь ужтэк кылем нылкышно, 53 арес:- Монэ шудо шуыны луэ, дыр. Кык пие, одӥг нылы - ваньзылы вылӥ образование сётыны быгатӥ. Асьсэды улонын шедьтозы, вылды. Асме ужысь уллязы ай тани. Но мон йырме ӧй мыкырты, уг но малпаськы. Дорын но уж тырме! Егит дыръям спортэн выри бере, кужым кылемын на. Газ пыртыны выром ай. Пудо вордӥськом, мушмы вань.Сергей Петров, Грак ёросысь «Родина» хозяйствоен кивалтӥсь, 50 арес:- 2011-тӥ арысен мон быдэс хозяйстволы кузё, но аслым ачим кузё луэмысь дугдӥ. Калык вылэ ужасько кадь: котькинлэн син азяз. Кык пиналы. Кузпалы «Родинаын» ик ужа. Но озьы ке но туннэ мон уйёсме иземысь дугдӥ. Кузпалы но мон понна та пумысен кайгыре ни. Уждун люкылон гинэ но кӧня лулсэрез быдтэ!Анастасия Шумилова, Пичи Пурга ёросысь Орлой гуртысь студент, 22 арес:- Ми 3 кузя нылпиос, атаймы кулӥз мон пичи дыръям. Сюдӥсьмес ыштэммы понна государство тыре вал пособие. Анае - ёрос библиотекалэн директорез. Соин ик улыны коньдонмы тырме вал - мыным озьы кадь йӧтэ. Зэм, али тодон-валанме будэтӥсько Эстониын, улӥсько стипендия вылын гинэ. Тазалыке шоро-куспо. Огъя ваньмыз вольыт ке, шудэз кылдыто ни чыры-пырыос. Учкид кыӵе ке тунсыко кино, лыдӟид визьмо книга, кылзӥськид яратоно кырӟандэ, пумитад матысь эштэ - тон лобаськод. Висе йырыд, кырын зоре, занятиын урод вераськид - мылкыд пичияк куашка. Мынам нуналаз мылкыды дас пол но воштӥськыны быгатэ. Али мон шудтэм потӥсько аслым, нош 5 минут ортчыса, бурдъясько ни.Иван Иванов - Алнаш ёросысь «Кузебаево» СПК-ысь валтӥсь инженер, 37 арес:- Мынам ваньмыз вань: яратоно семьяе, кышное но ньыль нылпиосы, кельшымон уже, улон интые, соин ик шудо мон. Уждун бадӟымгес басьтысал ке, мултэс ӧй луысал, но уксё улонын нырысь интыын ӧвӧл ук.Мон гуртын улӥсько, кытын вордӥськизы анай-атайёсы, али татын будо мынам нылпиосы. Калык умой мед улоз кадь, потэ. Колхозъёс медаз быре, сотэк гурт но куашкалоз. Тамак кыскисько, винаез уг кыскаськы. Али выль корка пуктӥсько, юртмы вуиз ке, эшшо шудогес луо.Елена ФёдороваТуспуктӥз Александр Горбунов Теги: Удмуртстат

Улон-вылон

Виталий Пронин Дано ӟуч кылбурчилэн С. Есенинлэн вордскемез дырысен 120 ар тырмиз.А. Блок доры йыгаськись луиз. Писатель ӧссэ усьтэ но, азяз сылэ зарни баблес йырсиё пияш. Со, йырзэ вылӥе ӝутыса, шуэ: «Сергей Есенин, егит поэт!» Озьы егит Сергей Рязань губерниысь Константиново гуртысьтыз нырысь Москвае, собере Петербурге кошке, литература улонэ зыме.Аръёс ортчыса, Сергей эрико но яркыт сямыныз Петербургын гинэ ӧвӧл, быдэс дуннелы тодмо луиз. Со вань сюлмыныз яратӥз Америкаысь эктӥсь нылмуртэз, Айседора Дунканэз.Литератураез эскерисьёс ченгешо: кин С. Есенинлэн лирической героез - гуртысь шыпыт кылбурчи я городысь бунтарь? Кылбурчи ӧз мыны одӥг имажинизм ӧретӥ, ӧз тэры вакытлэн кабъёсаз. Лулэзлы кулэ вал паськыт тэльёс, юзмыт омыр. Соин, вылды, городэ вуыса, Есенин выйылӥз кудӟон зарезе. Нош гуртэ вуыса, пияш паймылӥз инкуазь суредъёслы, но ӧз буйгалля: гуртоос шудоесь, но соос уг кыстӥсько азьлане.С. Есенин будӥз но гожъяськиз улон воштӥськон вакытэ - революция, граждан ож. Ваньзэ тае со сюлэмыз пыр поттылӥз, адӟылӥз, кызьы солэн вордскем музъемез висиз. Соин сэрен ачиз но сюлэмшугъяськылӥз. А. Дункан С. Есенинэз утьыны выриз - кунгож сьӧры интыяськыны но курылӥз. Но Есенин кема ӧз быгаты улыны вордскем шаерезтэк, мӧзмон сое сииз но, кылбурчи выльысен берытскылӥз Россие.[row][double_paragraph]Над окошком месяцВылласянь толэзь потэ,Улласянь ыртӧл пельтэ,Нош тополь дӥсьсэ кылем:Вылтырыз - азвесьпыръем…Кытын ке тальянкаТуж бӧрдэ - каръян кадь,Кыӵе кыдёкын со,Нош сыӵе матын кадь…Я бӧрдэ - жалян куре,Я серем каре - горе.Беризе, тон кытын?Пересьмид, лэся, тон.Мон куке ачим ноКыскалляй тальянка,Туганэ доры но.Ӵошен дыртӥськом вал…Нош туннэ шорам ноГажанэ уг учкы.Кырӟанэ уг шунтымӧзмись сюлэмме.Кытын ке тальянкаТуж бӧрдэ - каръян кадь,Кыӵе кыдёкын со…Нош сыӵе матын кадь…[/double_paragraph][double_paragraph]Клён ты мой опавшийТуж дӥсед узыр вал,Марлы куштонэз вал?Уть, йӧӟектэмед нош!Жоб куазен уг шудо…Яке мар адӟид-а?Яке - мар кылӥд-а?Оло, гурт сьӧры-аТӧлскыны потӥд вал?Кудӟем возьмаськись кадь,Луд шоры потӥд но,Букосэ гуштӥд но,Шат пыддэ кынтӥд-а?Эх, туннэ ачим ноМон йыромем мурт ук.Бертэме мар ке ноЮонысь уг луы.Яке бадьпуэн мон,Я пужым дорын мон…Тол жобаськемъя ноГужемез кырӟай мон.Нош асме ачим айМон бадяр кожай кадь,Но - гольык ӧй малпа,Вож, таза - кожай кадь…Кытын возьытэ вал,Кызьпуэз - шузи но! -Мурт кышномуртэз кадь,Ӟыгыръяй соку мон…[/double_paragraph] [/row][row][double_paragraph]В этом мире я только прохожийСюресчи гинэ та дуннеын мон.Мыным шоналты тон капчиен,Кызьы пальпотылэ уй толэзь ноБер сӥзьыл - туж либыт тылсиен.Нырысьсэ шунскисько толэзьлэсь мон,Нырысьсэ мон шунай салкымлэсь.Выльысь - вуж яратон; оскисько ношМон солы, мар уз лу ни выльысь.Кин янгыш нош отын - шӧг дыръёс-а?Луоен сылалтэм кыршалъёс?Кинлэн ке погмаськем ныллыкез-а?Кинлэн ке туж тодмо мӧзмемез?Со понна - нокинлэсь но уг ваты:Асьмеос ӵош ӧвӧл ке но - ӵош,Яратӥм одӥг кадь тонэн валчеТа одӥг шаермес улытозь.Отговорила роща золотаяЗарни дӥсен, шулдыр кырӟанъёсынКеляз кызьпу арамаед гужем дырзэ.Тури уллё сьӧрло лобон висказУг ӧкыны, уг учкы ни берзэ.Октэм-калтэм лудын мон сылӥсько огнам,Нуэ тӧл палэнэ туриосыз…Ортчем дыръёс сярысь ке но малпан сюлмам,Мыным но жаль ӧвӧл ортчемъёсыз.Тросэз со юнме вал ке но, жалез ӧвӧл,Лулы бусӥр? - нош мар жалез отын?Горд палэзьпу, тылскем кадь - гом ӝуа садын,Но нокинэ уг быгат шунтыны.Нош кылъёсме пазяз ке тӧл, жагез сямен,Ӵужиз ке со, погмаз ке огазьын,«Нош арама вал, - шуэ тӥ, - зарни сямъем,Тӧлӟиз но со мусо кырӟанъёсын»…С. Есенинлэсь кылбуръёссэ удмурт кылэ берыктӥз Юлия Разина[/double_paragraph][double_paragraph]Анна Снегина Поэмаысь люкетэз удмурт кылэ берыктӥз 1981-тӥ арын Николай БайтеряковТани нош ик Криуша...Куинь арМон ӧй вуылы тапала.Ӵук ӟардон лыз бутьмар*уськытэм музъемлэн гадь вылаз.Уг уты урамын пуны -Бен мае-о татын утьыны?Му вылэ лаптӥськем начар гурт,Нош коркан вань байлык -пурысь гур.Но Пронлэн корказяз - адӟисько -Пиосъёс ӵашето, бергало.Выль закон котырын верасько,Ӟег дунэз куспазы тэргало.«Ӟечбуресь!» -«Пӧйшурась?!О, чырткем!Я-ко, лык,Ӧжыт пук милемын!Учкы, тод, кудпала берытскеТа крестьянской милям улонмы.Кыӵе, ма ини Питер карын?Министръёс но тодмо, дыр, тыныд?Тодӥськом ведь, бай мурт котырынТон дышид улонэз валаны.Но тонэ ми ум тэргаське чик,Тон котьку дурбасьтӥд милемлы.Ушъяськон йылолэд но ичи,Сюлэмдэ но уд вуза муртлы.Тон крестьян калыкез валаськод,Тӥнь соин вераны куриськом:Я бен ку байёслэсь музъемзэсКрестьянлы сётозы ни зэмзэ?Милемлы шуо: вите ӧжыт,Ӧз на ву, пе, солэн вакытэз.Ма понна бен соку лек ожынБыдтӥськом асьмемыз но муртэз?»Мон адӟи: валантэм мыняса,Пиосъёс мон шоры учкыло.Улонэз мон ӧй ву валаса -Соослы туннэ ма верало?Ӟукыртэ но лэйкаВуж корказь.«Кин со Ленин?» -Кылӥ пель сьӧртӥм.Соку монТуж каллен шыпыртӥ:«Ленин - со тӥ».*бутьмар - камали, азвесь уксёосын лента.[/double_paragraph] [/row] Туспуктӥз Вера Штыкова Теги: Берыктонлуд учлитература

Лулчеберет

Виталий Пронин Анайлы сӥзем калыккуспо нуналэ, 21-тӥ тулыспалэ, тунсыко адӟытон радъяськиз - борддорын ошиськиз одӥг гинэ ковёр. Сое лэсьтӥз Киужъёсъя элькун юртысь кибашлы Татьяна Тихонова. Т. Тихонова (шорысез) ковёрзэ 4 толэзь ӵоже куиз.Та ковёр - вашкала шобрет вылысь улӟытэм суред. Солэн пужыез шедьтэмын Татарстанысь Агрыз, Менделеевск ёросъёсысь, суредэз кӧня ке воштэмын Алнаш ёросысь шедьтэм киужын.- Мон сое нырысьсэ адӟи Киужъёсъя центрысь архивысьтымы, - вера Татьяна Тихонова. - Юасько: сое нокин но выльысен ӧз куылы на? Ӧз, пе. Озьы кутски уж борды.Та ковёр кылдӥз «Куиськон крезь» проектлы луыса, сое ар ӵоже нуиз Киужъёсъя центр. Озьы ёросъёсысь кибашлыос экспедициосы потазы, выль пужыос утчазы но шобретъёс куизы. Оглом кылдытэмын вал 29 ковёр. Ваньзэ адӟыны луоз К. Герд нимо музейысь, 1-тӥ южтолэзе отын адӟытон усьтӥськоз.- Та проектлэн вал таӵе малпанэз: улӟытыны вашкала ковёръёсты. Малы ке шуоно Киужъёсъя центрамы берло дыре тросгес лэсьтыло вал ни панноос, соос квартираосысь борддоръёсы мед тупалозы но калыклы соосты басьтыны туж ик дуно медаз усьы шуыса. Ӵемысь панноысь панное одӥг пужы кошке ни вал - со легезьпу сяська, - вера Татьяна Тихонова.Котькуд ёросын асьсэлэн пужыоссы. Лымшор палан синмез мальдытӥсь буёлъёс кутӥсько, уйпалан - тӧдьы но лемлеталэсъёсгес, пужыоссы но татын туж шукресэсь ӧвӧл. Выль ковёръёсты куыкузы, кибашлыос ас мылкыд каремзыя буёлъёс бырйыло ни: уго копак вашкала буёлъёсты али шедьтыны секыт. Но мар сярысь вера со яке та пужы?- Ми тае вераны ум ни быгатӥське, ӟуч шобретъёс сярысь гинэ эскеронъёс вань. Тросэз удмурт кибашлыос пужыосты ӟучъёслэсь но асэстылӥзы, - шуэ Татьяна.Нош Танялэн куэм шобретэз вылын трос геометрической пусъёс но точкаос. Та пырыос, пе, кизем бусыез возьмато. Ковёрлы озьы ик ним но понӥллям - «Кизем бусы».Али «ВКонтакте» вотэс бамын усьтэмын удмурт куиськонлы сӥзем бам. Кин шедьтэ гуртысьтыз, песянаезлэн сандыкысьтыз вашкала куэм ковёръёсты, шобретъёсты, выж лёгетъёсты, соосты туспуктылыса та группае ыстэ. Озьы одӥг интыын люкасько удмуртъёслэн вашкала суредъёссы, куэм узырлыксы. Вашкала пужыосын альбомъёс но кылдытэмын вылэм, кылсярысь, Глазов ёросын. Удмурт пужыосты историе кельтыны быгатӥськоды тӥ но.Мария Векшина

Улон-вылон

Виталий Пронин «Ижкар - электронной крезьгурлэн шоркарез» верамез кемалась кылӥ вал ни. Малы городмес озьы нимало? Тае валаны турттӥ Ижысь режиссёрен Никита Сморкаловен ӵош. 3-тӥ-4-тӥ тулыспалэ «Дружба» кинотеатрын со «Утопленники» кинозэ возьматӥз. Кино кутскон азьын холлын электрон крезьгур шудӥз. Сое кылыса, малпаськод, зэм но, та крезьгурлэн интыез - Ижын.Киносуред кутске завод но тымет - Ижлэн валтӥсь тодметъёсыз - бордысен. Азьвыл городъёсты вырйылэ пуктыны туртто вал, котыр улос мед адӟиськоз но тушмонъёслэсь утиськыны мед луоз шуыса, нош Ижкар кутскиз гу бордысен, кудзэ собере вуэн тырмытӥзы. Кылӥськоды-а, кызьы ву пальккаське? Куараос чузъясько - инкуазьын, заводын, коркан. Ми ум ке но кылӥське, Ижкарлэсь крезьгурзэ мур шӧдо электронщикъёс. Нырысетӥ группаосты кылдытћзы крезьгурлы дышетскымтэ адямиос. Соос ӧз быгатылэ гитараен шудыны. Ма, аппаратураез но, крезьгуро инструментъёсты но соку нокытысь шедьтыны вал. Со понна ки улэ шедьылӥзы шестерёнка, корт арбериос, шуланъёс но мукет.Меломанъёс люкась-кылӥзы кӧснуналлы быдэ, ог-огзылы пластинкаос сётъяллязы. Туж шер кусып возьылӥзы палэнысь группаосын. Репетициос ортчылӥзы кытын сюрем. Кызьы вера D-Pulse группаысь Александр Юминов, соос люкаськылӥзы одӥг больницалэн мурӝолаз но - та юртын со медбратын ужалляз. «Родезия» группаысь Михаил Рябинин: - Электронщикъёс кыл-дӥзы Удмурт кун университетлы но механической институтлы луыса. Отын студентъёс выль аппаратура, искусствоын выль ӧръёс сярысь тодылӥзы. Соку гинэ кылдылыны кутскизы нырысетӥ компьютеръёс, магнитофонъёс. «Юта» группаысь Антон Янцен: - Тусовка вал, отчы пӧртэм адямиос пыризы ке но, соосты огазеяз одӥг литература, кино, суредаськон искусство. Дӥсяськизы гинэ пӧртэм сямен. Россиысь тодмо критик Артемий Троицкий: - Ижын группаос туж трос вал, но со дыре ик соос ог-огзылэсь висъяськылӥзы. Та крезьгур Россилы тодмо луиз PR-ен йырин но. Ижын радъяськылӥзы фестивальёс, та крезьгур сярысь возьматъязы телевизор пыр, группаос пыриськылӥзы монэн радъям видеоклипъёсъя конкурсэ. Соку Ижысь «Стук бамбука в XI часов» группа ик вормиз вал.Группаос туж трос вал - «Бурундук квартет», «Самцы дронта», «Красивая пришла», Virgo Intacta, «Родезия» но мукетъёсыз - котькудӥз крезьгурзэ аспӧртэмлыко карыны турттылӥз.90-тӥ аръёслэн пумазы электронной крезьгур Иж тымет дуре выль сямен пальккиське - кылдо выль шӧмо группаос. Егитъёс фестивальёс радъялляло, видео лэсьтыло, нош Александр Юминов телевидениын электронной крезьгур сярысь передачаос потталля. Соку ик Ижысь электронщикъёс доры вуо Россиысь тодмо критикъёс, музыкантъёс Артемий Троицкий, Андрей Борисов, Сергей Курёхин. Но, кызьы валамон луэ «Утопленники» киноысь, 2005-тӥ аръёсы электронной крезьгурен вырисьёс Ижын лапкомизы.Но гужем, тымет дуртӥ эшеным поръякум, мон адӟи, кызьы сур лэсьтонъя заводлэн азбараз электрон крезьгуръя тылъёс, адямиос экто вал. Иське, электронщикъёс нокытчы ышемын ӧвӧл. Соос озьы ик мурӝолъёсы люкаськыло но асьсэ гузэс куараосын тырмыто.Крезьгур Марпа Туспуктэм: vk.com/izhdrowned2017 Теги: Ижкар кино Крезьгур

Лулчеберет

Виталий Пронин Асьмелэнэз шоры учкылоно Та нуналъёсы шаерысьтымы азьмынӥсь хозяйствоосын кивалтӥсьёс Ростов-на-Дону палъёсы кошкемын. Татын усьтӥськиз гурт удыслы сӥзем 6-тӥез форум.Огкылъёс тупатон, калыклэн ужаменыз тодматскем сяна, форумын адӟыны луоз туала техникаез. «Ростсельмаш» огазеяськонэн асьме хозяйствоос ужало, отын поттэм тракторъёс-машинаос бусыосамы гурето. Гурт удысъя но сиён-юонъя министр Сергей Токарев верамъя, «Ростсельмашен» огкыл тупатыны чакламын, техниказэс асьмелы 10 процентлы дунтэмгес мед вузалозы шуыса. Гуртоос понна та бадӟым юрттэт луысал.Зэм, кыдёке учкылыса, палэнэ медаз кыле вылэм Удмуртиысь техника поттонэн вырись предприятиос. Кылсярысь, Шаркан РТП-ын умоесь культиваторъёс лэсьто. Бусыосамы 427-ез миым ужаз. Но кивалтӥсез Иван Пчелин верамъя, РТП матысь кусыпъёс возе Ижысь гурт удысъя академиен гинэ. Хозяйствоослэн республикамылэн палэнысьтыз техника басьтэмзы потэ.- Милям кадь предприятиос быдэс Россиын трос ӧвӧл, - шуэ Иван Пчелин. - Огазеяськыса валче ужасалмы ке, кунгож сьӧрын кадь рос-прос техника поттыны быгатысалмы. Эсьма, асьмелэнэз дунтэмгес но усьысал. Но жаляса верано, туннэ эскеремын но ӧвӧл, кыӵе хозяйстволы кыӵе техника кулэ.Елена Фёдорова Туспуктэм: vedomosti.ru

Иворъёс

Виталий Пронин 30-тӥ мартэ Удмурт театрын Шаркан ёросысь тужгес но таланто кырӟасьёс но коллективъёс эктозы-кырӟалозы, быгатонлыксэс возьматозы. Оскем потэ, «Шаркан ӝыт» йыг-йыг удмурт луоз шуыса.Туспуктӥз Алексей Шкляев Теги: Шаркан

Иворъёс

Виталий Пронин Эгра ёросысь Шоргуртын улӥсьёс туж шумпотэмын выль ФАП-лы. Лэсьтӥськон мынон вакытэ фельдшер висисьёсты доразы ветлыса эмъяз, табере гуртоосты йӧнато югыт но шуныт интыын. А. Корепанова фельдшер луыса 42 ар ужа иниТуспуктӥз: А. КараваевФельдшер-акушер пунктъёс пуктӥсько «Тазалык» нацпроект чотын. 2020-тӥ арын Удмуртиын 88 выль ФАП-ёс кылдыны кулэ, со пӧлысь 2-ез Эгра ёросын — Кушья станциын но Бачкей гуртын. Выль ФАП-ёс усьтӥсько, но отын ужасьёс уг тырмо, Эгра ёросын 6 вакансизы вань. Шоргуртын улӥсьёслы удалтӥз: эмъясьёссы вань. 63,2 квадрат метр юртын югыт но шуныт. Азьвыл ужан аръёссэ тодаз ваемез но уг поты ни фельдшерлэн Алевтина Корепановалэн. Эгра ёросысь Лозолюк котырысь Дюйшурын (али та гурт ӧвӧл ни) вордскем нылашез Глазовысь медициная училищеез йылпумъямез бере Шоргуртэ ужаны ыстӥзы. Озьы 1978-тӥ арысен ялан одӥг интыяз. — Кабинетъёсын кезьыт вал, санитаркамы юртэз эстылӥз вазь ӵукнаысен, нош толалтэзэ — шутэтскон нуналъёсы но, — тодаз вае Алевтина Анатольевна. — Гурез эстэм сяна, обогревательёсын но кабинетъёсты шунтыны вырылӥмы. Нош кӧня калык вал гуртын! 8 классъем школаын 200 дышетскисьёсыз вал, отӥяз школамес пытсазы, гуртысь калык городэ кошкыны кутскиз. Та вакытэ Шоргуртын, Ӟантемыр но Вуж Шадбег гуртъёсын улӥсьёсмы 314 кузя лыдъясько, пӧлысьтызы 54-ез — пиналъёс, 90-эз — пенсионеръёс. Эмъясьёс доры пырасьёс уг бырыло. Юрттэт курыса, ӵемгес вазисько сюлэм но сэр висёнъёсын курадӟисьёс, вирзӥбетсэс мертаны куро. Диспансеризация ортчисьёс но трос, куд-огзэ, пе, доразы ветлыса но эскероно луэ. Алевтина Корепанова 42-тӥ арзэ фельдшерын ужа ни. Выль ФАП-лы туж шумпотэмын ке но, егит ужась ке, пе, вуиз, соку ик шутэтскыны кошко. Кылем арын 3 толэзьзэ шутэтскем но ни вылэм. — Берен ужаны поттӥзы, лицензие 1-тӥ апрелёзь шуыса, — вера Алевтина Анатольевна. — Гуртысьтымы ик егит нылаш Ирина Ворончихина дышетсконзэ йылпумъяз, Сьӧдпи гуртэ бызиз, нош сое ужаны ыстӥзы Йырым гуртэ. Шоргуртэ пуктӥсько, лэсьтӥськон ужъёссэс йылаз-пумаз вуттӥзы ке, оло, гуртамы ик быдэс ставкаен ужалоз ни, нош али ӵошен одӥг ставка тыр ужаськомы, санитаркамы юрттӥське на. Алевтина Корепанова ваньмон дыръяз гуртысь арлыдоослэн ансамблязы кырӟаны ветлэ, калык пӧлын тазалыкез утён сярысь валэктон уж нуэ. Валентина Емельянова

Тазалыкез утён

Виталий Пронин Анатолий ПеревозчиковСӥзисько ожысь но ужысь ветеранлы И. Н. Макаровлы но солэн семьяезлы Тодэ на Миквор Миша, кызьы со эшъёсыныз ӵош вистэм-вожтэм пуляос но отын но татын пуштылӥсь снарядъёс пыр немецлы пумит «ура!» кесяськыса бызизы... Собере со шӧдтэк шорысь пеймыт гуэ тюаз......Сайкиськиз госпитальысен. Син шораз йӧтӥз бинтэн бинем мар ке зӧкта бур суйыз. Со, наркозэз быремен, чидантэм висьыны ӧдъяз. Я, висем висемен ай, сое, оло, кызьы ке но чидасалыз! Нош кызьы улод-вылод китэк? Уката ик бурызтэк?..- Я бон вань паллянъёс, - курыт малпан бугорзэ сэратэ солдат. - Соос паллян киынызы но оломар но карыны быгато. Нош мон - бур! Пичиысен бур киын ужаны дышемын. Школаын но бур киыным ик гожъяськи...Табере бур киызтэк - сюдӥсь-утисезтэк - кылиз. Ой, Инмаре-вордӥсе, оло, тазьы ӧлексы кельтытозь, йырме ик ожалтысалзы ке, умойгес луысал. Шуысалзы, шонерзэ гожтысалзы гуртэ - семьяосылы: тӥляд пиды, атайды Родинамес утён понна геройлыко ожмаськыса быриз...Нош тазьы сӧсырмыса мон фашистлы пумит нюръяськыны но уг яраськы ни, мирной улонын но асме шудоен лыдъяны уг быгаты. Ма, ужтэк мар улон со луоз? Сюлэм пирсэкъяса, кытчы пырон инты шедьтытэк, шай вылэ мынон сюрес утчаны кутскод, ява!Вот ведь-а, кыӵе кыӵесэ шедиськиз! Ярам ай, Гитлер армия ке пазьгемын луысал! Ӧвӧл ук, ӧвӧл! Со ай асьме музъеммес кырсь сапегеныз лёга, сапта, асьме советской адямиосты виылэ, сантэма...Мон странамы сыӵе шуге-леке сюрем дыръя «шудонысь» потӥсько. Мар со луоз? Табере мон... пал киын - паллян киын – кыӵе-мар воин на? Бакча сульдэр!.. Кин ке со, конечно, асьсэды, пе, асьсэос ожмаськонтэм понна, улэп кылён понна юри сӧсырто. Вот соос, дыр, шумпотысалзы, мон сямен «юмоке» сюрысалзы ке...Но мон зэм ук, зэм, наступлениысен сӧсырми! Эсьма, со лек пуромем тылӝуын ӧй но шӧды контузиен сэрен йырсазьме но ыштэмме, тушмон пуля йӧтэмез но...Мишаен артэ кыллись боец, эшезлэсь куректонэн пилемаськем ымнырзэ синйылтыса, буйгатытэк ӧз чида:- Шумпот, Инмаредлы тау шу, йырдэ быгылес кельтэмез понна... Нош тон бӧрдӥськод: китэм кыли. Китэм ке, улэп ук, улэп! Со-а шуд ӧвӧл? Гуртад бертод, кышноеныд, нылпиосыныд адӟиськод... Нош немецез табере асьметэк но пазьгозы ни! Жаль, конечно, Гитлерлэн гуозяз - Берлинозь - ӧм вуэ шуыса. Мар бен карод, ӧз удалты бере. Асьмелэн отын янгышмы ӧвӧл...Мишаез та кылъёс ӧз буйгатэ. Со куректэмзэ сюлмаз пыдлогес ватӥз.- Бен, бен, - синкыли пыр шуылӥз со, - мон шудо, шудо, улэп кыли.Нош мӧляяз каръяськем пычей-малпанэз йыръе, маза уг сёты: «Кинлы мон таӵе ӧлексы мурт кулэ луо на?..»Гожтэ гожтэт. Паллян киыныз. Кема курадӟе. Букваосыз кырыж-мерыжесь. Кудӟем муртъёс кадь - чорк-чорк! сылыны уг быгато. Гожтыны выронъяз кымысысьтыз нюлам вуэз быльыра. Одӥг бам тетрадь листэ малпанзэ-иворзэ куинь нунал ӵабъяз. Тодаз лыктӥз, кызьы школаысен дышетӥсьсы Илья Григорьевич урод гожъяськись эшъёсызлэсь тетрадьзэс эскеремез бере паймыса шуылоз вал:- Ма, та тетрадь вылады курегдэс эктыны лэзьяды шат? Адями киын гожъямлы та уг кельшы!«Азьло чистописаниен «4» но «5» отметкам басьяй ке, таизлы дышетӥсе, - гожтэтэз шоры учкыса, малпаз Миша, - «кол» пуктысал, дыр».Эшшо огпол лыдӟе на ӵабъямзэ: «Чырккемесь, дуно семьяе...»Семья кыл бере со матысь адямиоссэ нимын-тулын ик вераны ӧдъя вал но - урод гожъяськемзэ тодаз вайыса, ӧз ни гожты.«Кӧӵе мар улкоды?..» Татчы со будэтыны турттэ на вал: «мусоосы». Син азяз шуак пуктӥз начар дӥсяськем кышноезлэсь ёрмонэн кисырскем, восьмем ымнырзэ. Кык нылзэ но пизэ. Самой бадӟымезлы дас арес. Самой пичиезлы - пиезлы - вить. Сиёнзы но, дӥськутсы но рос-прос ӧвӧл, дыр. Вылаз ик, бадӟымъёсызлы - нылъёсызлы - школае дышетскыны ветлоно ай. Гужемзэ, оло, маке со дӥсяны шедьто ик, кутчантэк но бызьыло, луоз. Нош толалтэзэ ӟырт кезьытэн кызьы пырпото, мар даурто ини?«Сиёнды но, дӥсьты-кутты но вань-а?» Тазэ гожтоно ӧвӧл, дыр. Вӧсь гинэ карод, юмекъятӥсь яразэс копыштод! - малпаськон сяменыз, химической карандашсэ куштыса, йырберзэ кормыштӥз Миша.«Кӧӵе выль ивор вань гуртын?»Гожтыны турттэ на вал: «Кин бызиз, кин люкиськиз? Кинлы повестка, кинлы похоронной вуиз?..»Озьы тӥни, малпаськыса-малпаськыса, созэ но, тазэ но гожтоно кылзэ дуно каӵез кадь бергатэмез бере со гожтэтсэ самой йырвисёно ивортонэныз, юанэныз быдтэ: «Мон али, Орин, госпитальын... сӧсырмемын... Бен, ӧлексы - бур китэм кыли...Оло, кулэ но уд кары ни, уд принятьты?.. Чидатэк витисько гожтэттэ тани таӵе адресъя...»***Миквор Оринлэн картэз войнае кошкем дырысен куинь ар ортчиз ни. Гожтэтъёсыз нырысь-валысь ӵем вуылӥзы. Бӧрысь - шер но шер. Собере воксё но ӧз вуэ ни. Кыӵе ке синтэм-пельтэм буран дыръя сюрес вылэ потэм муртъёс сямен йыромизы, лэся, дорзэс ӧз шедьтэ ни соос.Мар но ӧз малпа ни Орин картэз сярысь, тужгес но кузесь тол уйёсы. Оло со пленэ шедиз, оло кытын ке котыртэмын курадӟе, яке йырзэ но кемалась ожалтӥзы ини... Но сыӵе дыръя похоронной лэзьыны кулэ ук!.. Тани Ларифон Мишалэн одӥг гинэ гожтэтэз вуэм ке, мукетыз - быремез сярысь ивор вылэм ини. Остэ, остэ, озьы коть медаз луы вал! Но копак гожтэт, ивор басьтытэк но, мар малпаны ик тодоно ӧвӧл. Шугъяськыса, куректыса сюлэм пилиськыны турттэ.Тазьы ассэ ачиз буйгатыны тырше Орин. Быремен ӧз ивортэ бере, малпа со, озьыен, улэп ай, улэп! Иське, шумпотыны кулэ. Нош мон ке, ас вылам сьӧлык басьтыса, оломар но малпасько. Ой, Инмаре, вождэ эн вай, картэ сопал дуннеын шуэмысьтым... Ма, улэп ке луысал, кыӵе ке но, урод-а, умой-а, ивор одно ик ыстысал ни, дыр. Нёшто уг мӧзмы мынэсьтым? Мынэсьтым ке уг - нылпиосызлэсь, ӵыжы-выжыосызлэсь. Азьвыл гожтэтъёсаз вера вал ук, туж мӧзмисько, туж адӟеме потэ ни тӥледыз шуыса... Табере ке тӥни - иворез но, сяворез но ӧвӧл... Почтальонлэсь гожтэт юаны ик кепырано ни. Синзэ музэ мертчытыса, со, янгыш луэм мурт сямен, лулӟиськыса шокыштэ: «Ӧвӧл, Орин, ӧвӧл...» Собере, кышет улысьтыз йырсизэ тупатыса, ӝож мылкыдлэсь курткиськыса, Оринэз буйгатыны кутске:- Войнаын, Орин, олокыӵе но учыръёс пумиськыло. Гожтэмез уг луы, дыр. Оло, кыӵе ке спецоперациез быдэстэ... Тани кӧня ке дыр ортчиз ке, гожтоз ай, гожтоз. Эн чигиськы. Главное, тон оскы, картэд улэп ай шуыса.- Ӧйтӧд ни, мар вераны ик ӟудӥсько. Ма, улэп ик, дыр, шуыса малпасько.Озьы, сюлэмшугзэ мӧляяз мургес выйытыса, Миквор Орин колхоз уже потаз, трудоденьлы «боды» басьяз. Бригадир мар ке косӥз, сое лэсьтӥз. Пумен йырзэ тӥяз: маин со туннэ нылпиоссэ сюдоз? Нянез тани ымтыр но ӧвӧл ни, шуыны луоз. Толон, сусексэ ӵужыса но изэм беризь сулэн сураса, пичильтык колӟо гинэ пыжыны удалтӥз. Орин сое, ачиз веръятэк но, уралтэм пиналъёсызлы сётӥз но лулӟиз:- Та сяна, дуноосы, няньмы ӧвӧл ни. Мон тае куиньлы люко. Тӥ сое пичиен сие, ява - ӵуказелы но мед тырмоз.Соку бадӟымез нылыз Рая, паймыса, синъёссэ кыньыръяса, юа:- Нош асьмеос, нэнӥ, ньыль кузя ук, малы тон колӟодэ куиньлы гинэ люкид?..- Ма, мынам, нылы, - пушкыз тырыса быльырскись синвузэ ватыны турттыса, Орин мырдэм потӥсь ӵакмем куараеныз вера, - шыдэн но кӧты гусъяськиз...Берлогес, нэнэзы уже кошкем бере, Рая вын-сузэрезлы шуэ:- Чылкак паймисько мон та бадӟымъёслы, кызьы соослэн кӧтсы няньтэк но тыре? Мынам ке - весь сием потэ. Эшшо ке нэнэй вераз на: та няньдэс, пе, шыръялэ. Кызьы? Куинь пол, ньыль пол куртчид ке, та быроз ук! - нянь турижез шоры былькмыса учке со.- Выжыкылын сямен мед луысал: сиён шоры учкыса гинэ но, кӧт мед тырысал, - апаезлэн верамез борды итӥське Лиза.***Огпол пиналъёс гӧртэм кынмем пиялаез, черодэн пелляса, маке быдӟа «укно» усьтӥзы: ульчае потон мылкыдэз кызьы ке но буйгатоно ук! Отӥ табере, киноын сямен, тол инкуазез адӟыны луэ. Соос, лымы шубаен дӥсяськем писпуосты сяна, куд-ог дыръя адямиосты, пуныосты яке тылобурдоосты но табере синйылто.Нош тани колодча дурын ву вайись Юбер кенакен кыӵе ке солдат вераськыса сылэ. Пурысь шинелен, йыраз горд кизилиё изьыен муртэ пиналъёс туж-туж учкизы ке но, тодманы ӧз быгатэ. Озьы ке но, ог-огзэс донгаса ик, укное мыр-мыр мертчиськизы. Уго солдатъёс гуртэтӥзы котькуд нунал уг ветло. Атайзы фронтын бере, оло со сярысь та солдат маке тодэ, оло пумиськылӥзы но. Ма, со ожмаськон бусызы пумтэм-йылтэм ӧвӧл, дыр, ук! Сиськыкузы но шутэтскыкузы адӟиськыло, луоз...Ӝоген солдат соослэн капка азязы кожиз. Пиналъёс, ӟуч пыре шуыса, куалектӥзы. Соос уго огназы, нэнэйзы уже кошкемын... Рая ӧсэз ури-бери куриказ но сузэр-выныз доры бызьыса мынӥз. Мумы курег бурдъёссэ ӝутыса чипыоссэ ватэм выллем, кышкамзэс быдтыны сюлмаськыса, соосты ӟыгыртӥз, нош аслаз сюлэмыз, гадьысьтыз потыны турттыса, лук-лук! тэтча...Солдат соку ик корка ӧз пыры, азбартӥ поръя, лэся. Лушкано кадь ӟеч арберизэс утча, луоз...Но тани куке-соку корказь ӧс шальк! вазиз, тубат выжъёс ӟукыртӥзы... Нылпиос ог-огзы борды уката юнгес ӝиптӥськизы, кыл-куара поттыны дӥсьтытэк, сыло. Эсьма, шоканзы ик пытсаськиз, лэся. Ымзы пеперскемын, дась «нэнэ» кеськыны.Ӟуч ӧсэз зуркак кыскиз, но со ӧз усьтӥськы. Паймыса, ӟудыса кӧня ке сылэмез бере солдат йыгаськыны ӧдъяз, собере ӧс сьӧрысь пиосмурт куара кылӥськиз:- Усьтэ, усьтэ, ӟечокъёсы! Мон та - тятяды...Раяен Лиза тодмазы тятязылэсь куаразэ, нош пичи Яша уката кышкатскиз, быз! бӧрдыны кутскиз.- Эн бӧрды, ӟуч ӧвӧл со, тятямы!.. - Рая вынзэ буйгатӥз но ӧсэз усьтыны бызиз. Тятязы тӧдь-тӧдь бусэн ӵош пыриз. Ӧс ворсаськем бере кӧня ке улыса, ӵынкыт сылмиз. Солдат котомказэ, пал киыныз шугенгес басьтыса, ӟус вылэ понӥз но нылпиоссэ ӟыгыръя, йырсизэс маялля, пизэ пыдесъяськыса бордаз ӝиптӥз. Шумпотэменыз синвуэз чильыраз, лулпушкыз тыриз.- Ой, кыӵе мӧзми тӥлесьтыд, мусоосы, кыӵе мӧзми!.. Ум ни пумиське кожасько вал. Адӟытэк ик сопал дуннее кошко шуыса, улӥ...Атаез борды ӧжытак дышыса, Яшалэн но куараез бычыраз:- Нош сопал дунне со туж-а кыдёкын?..Таӵе юан ож тылӝу пыр потэм муртлэсь синвузэ пызьыртӥз. Миша пизэ бордаз юнгес ӝиптӥз. Ас понназ малпаз: «Сопал дуннеысь ук мон бертӥ, мусоосы, сопал дуннеысь!.. Тӥ сое уд тодӥське на, ноку но медад тодэ!»Со куспын корка ӧс вӧлак усьтӥськиз но, шокпотыса Орин пыриз. Мертчан йырсиез кышет улысьтыз потэм, кезьытын гӧртыса но вуттэм, сьӧд шубаезлэн кык бирдыез пертчемын. Синъёсаз шумпотон тылси югдэ, синкашсэ кыньыръямысьтыз, оскымтэез шӧдӥське. Со уго гурт кышноослэн картэд бертӥз шуэмзылы ӧз оскы вал. Ма, али но - Мишаезлэсь нылпиосыныз ӟыгыръяськемзэ, мусояськемзэ адӟыса но, ваньмыз та уйвӧт гинэ кожа ай. Соин ик Орин, ӧс азе шуак дугдыса, онгромиз кадь. Мишаез со пала вамыштэм бере гинэ сазьдӥськиз, азьпала вырӟытскиз.- Миша! - сюрмем киосыныз ӟыгырскиз со картэз борды но зуэн шобырскем бамзэ чупаны ылаз. Пумен бӧрдэ, пумен вера: - Ой, бертонэдлы ик уг оскиськы ни вал... Весь вӧсяськи, весь вӧсяськи, Инмаре, уть Мишаме, улэпкын вутты шуыса... Вуттӥз ук. Вуттӥз. Кылӥз монэ Инмаре! Ма быдӟа шуд со, ма быдӟа шуд! Милемыз утись-вордӥсьмы бертӥз, улэп вуиз... Нош киыд ӧвӧл шуыса, пичи но эн куректы. Китэк-пыдтэк но уло адямиос. Главноез - йырыд быдэс! Быдэсэсь пыдъёсыд. Быдэс паллян киыд! Озьыен, улом ай, улом!.. Нош со ке «принятьтод на-а?» гожтэ. Остэ, остэ, ма кызьы ум принятьтэ? Кызьы ас мугор люкеттэ мултэс карод? Ма, кызьы тынад йырад сыӵе малпан ӵогиськыны быгатӥз? Со, дыр, озьы луиз кидэ ыштэмед бере, туж но туж куректэмысьтыд, бен-а?..Орин, картэзлы кыл вераны сётытэк, аслэсьтыз кисьтэ но кисьтэ. Собере шуак чалмиз, ӟыгырскем киоссэ лэзьыса, кӧтурдэсаз чабкиськиз:- Ма, мар-о мон тонэ кӧс кылын сюдыса возисько? Тон сюрес вылысь ук! Кӧтыд но сюма, луоз? Нош маин утялтом ай? Ми али, Миша, туж ёрмыса улӥськом. Ми гинэ ум, конечно. Но вань гуртамы... нянь пӧлын пыласькисьёсыз но. Кылсярысь, бускельёсмы - Юберъёс - ик. Оло, соослэсь, - картэз шоры янгыше усем мурт сямен учкыса, либытак юаз со, - одӥг колды няньзэс пунэмалом?.. Только вот маин берло берыктом?..- Я, ӵуказе мар ке но малпалом ай, туннэлы мынам солдат саламе тырмоз, - пальышак потӥз Миша, гордалэс мыйык пумзэ позыртыса.Собере ӟус вылэ пуксиз, солдат пуйызэ, алвылаз поныса, пал киыныз пертчылыны кутскиз. Пиналъёс кынмем кадь сыло, синзы пуйые мертчиськемын: мар меда ческытсэ ваем тятязы? Но тятязы укыр каллен выре кадь потэ соослы. Паллян киызлы муглоеныз ке но юрттыны турттэ - пертчыны шуак уг пӧрмыты...Орин, оло, юрттоно ини талы шуыса малпаз вал но - йыраз шуак шуккиз: «Бен со мынам котыры ӧвӧл ук! Сэре, ӧлексы луэмзэ тодаз уськытод, сюлэмысьтыз висись яразэ копыштод. Сотэк но сӧсырмемез пумысен куректэмез ӧз тӧлӟы на, дыр».Я, куке-соку пуйы пертчиськиз, усьтӥськиз. Миша, кымысысьтыз нюлам вузэ саесэныз ӵушалтыса, янгыше усем мурт кадь семьяезлы пальпотӥз. Вамыштӥз гольык ӝӧк пала, пуйыеныз валче пуксиз но котырзэ поттылыны ӧдъяз. Нырысь ик ӝӧк вылэ вуиз базар калач нянь. Сютэм нылпиослэн (ма, Ориналэн но) синъёссы соку ик ӝуалскизы. Соослэн зэмос чылк-чылк, номырин сурамтэ нянез сиемзы, оло, быдэс даур ӧвӧл ни. Оло нош, копак но ӧвӧл. Ма, няньлэсь шӧмзэ но уг тодо ни бере, озьы но, дыр...Ӝӧк вылысь нырез бичатӥсь нянь зын быдэс корка вӧлмиз. Соин, вылды, нылпиос - Рая, Лиза, Яша - калачез адӟыса гинэ но, ӵоксузизы, шыр виясь дыльдызэс ньылыны ӧдъязы...Тани ӝӧк вылэ вуизы на кык чилясь корт банкаос. Мар отын, пиналъёс уг тодо, но туж оско, чечымлэсь но чечым сиён шуыса. Ма, озьы ик вылэм. Та сярысь тодӥзы ни ӝӧк сьӧры пуксемзы, сиськыны кутскемзы бере. Огаз банкаын тушёнка, пе, кылэз ньылоно кадь ческыт, мукетаз - сакыр! Солэсь но ческытгес маке. Тятязы госпитальысен чай юыны сётъямзэс озьы люкам. Ачиз коллёвуэн сюзэ юзматылэм.Нянь шорем вылэ пичильтык тушёнкаен зырӟем чай, эшшо ке сакырен! Ой, ческыт ке, ческыт кошкиз! Нылпиослы та нунал вань улытозязы тодазы кылёз. Ма, соослы гинэ-а? Анайзылы - Оринлы но!Кыӵе жаль, праздник одӥг нунал гинэ кыстӥськиз. Ӵуказеяз ик тятязы ӟуче мынӥз, коркась корка шуэм сямен, кенос бугрозэ басьтыны ӵектыса, ветлӥз. Ӟучъёс кема ӧз ӝегалэ: дунтэм ваньбур инмысь, шӧдтэк вуэм зор сямен, уг усьы угось. Ньыль таза пиосъёс кенос бугроез трактор дӧдьые ури-бери тыризы но кошкизы.Мукетъят Миквор Миша кӧня ке пол гинэ кутчаллям яловой сапегзэ Огырчи базаре вузаны ветлӥз. Жаль вал Мишалы сапегез, пороз вузам коньдонэныз войналэсь азьло басьтӥз вал. Но мар карод? Кытчы пырод - кызьы ке но ёрмон кыӵесысь потоно ук!Сапег уксёеныз со ыж басьтӥз. Тулыс ыжпиез луыны кулэ. Иське, кайта (ма, оло, туэ но, пиналъёсызлэн, ма, аслаз но, кузпалызлэн но) ыж гон пыдвылзы но, пӧзьзы но луоз. Ыж гонзы тырмиз ке - оло, гын сапегзы но!- Эк, кызьы ке но сапег гындыны дышетсконо вал, - огпол кышноезлы лулӟиз со.- Оломар кеметӥ инметӥ эн лоба ай - сачак усёд. Пал суен со сапег гындоз ини. Васькы музэ, Миша, лэсьты сое, мае быгатӥськод...Номыр ӧз куареты фронтовик. Вогез пӧсьтӥз ке но, ӝожзэ ньылӥз.- Мон дышетско, одно дышетско, пал суен но сапег гындо! - оло кузпалызлы, оло аслыз ачиз чурыт вераз со....Юг-юг гӧртэм йырсиё но пилинча быдӟа тушо сапег гындӥсь Сачык Вася сое паймысагес пумитаз: «Марлы кулэ та ӧнер ӧлексы муртлы? Татын веть выронэз ой-ой!.. Таза пиосмурт но ваньмыз уз чида», - малпаз со, пал суй Мишаез синмыныз сӥсъяса.- Мон уксё поттыны уг медӥськы. Мон ас семьяелы гинэ гындысал... Дышысал ке,конечно. Лэзь вал кӧня ке нунал бордад ужаны, Васягай. Мон быгатӥсь... Оскисько: пал суйын но пӧрмыто...- Ӧйтӧд, ӧйтӧд, мар вераны ик ӟудӥсько... Мылкыдыд вань бере, ветлод-а, мар-а...Озьы тӥни Миквор Миша мӧйымыса ни Сачык Васягай доры сапег гындыны дышетскыны арня пала сюресэз волятӥз. Сачыкъёслэн вӧл-вӧл бадӟым корказы сапег гындон цехлы пӧрмытэмын кадь. Ӧс дорын ик гуртоослэн ваем ыж гонъёссы. Соос кошмаен яке кышетэн бинялтэмын. Сурантэм вылысь котькудаз пичильтык кагаз кесэге нимтулзы гожтэмын.- Ваем ыж гонэз нырысь тугоно, - валэктэ Васягай. - Со понна борддор вӧзтӥ та езъёс золтэмын. Татчы ыж гон вӧлдоно... Вераны вунэтскем на: ыж гон тугемлэсь азьло чылкытатэмын мед луоз. Собере ини вӧлдэм ыж гонэз тани та кугонэн кокано, жугоно...Дышетскыны ноку но бер ӧвӧл шуэмзэс Миквор Миша ас вылаз эскериз. Сапег гындон егит муртлы кадь капчиен ӧз сётӥськы ке но, дышоно ке, пичи мурт выллем ик шумпотоно вылэм. Туж потэ вал, нылпиосыз шуныт пыдкутчан мед нуллозы шуыса. Медаз ни кынме. Кынмон бордысь вань висёнъёс кутско, отын ук чер-висёнъёслэн кӧкызы. Зэм, таиз толалтэ быре, ымныре тулыс омыр шокче ини. Нош кайта, кайта нылпиосыз одно ик тятязылэн гындэм сапегеныз толэз пырпотозы... Ыжмы вань, со пиялоз на ай, озьыен, ыж гонмы но луоз. Отчыозь сапег гындон тӥрлык дасяно, таръяно...Ма, пумен тулыс ужъёслы но дасяськоно. Кытысь ке но картошка, гордкушман, ӵужкушман, сугон кидыс шедьтоно! Нош кин ай тонэ - пал суез! - уже кутоз? То-то угось! Выльысь могӟет... Эшъёсыз буйгатӥзы вал: шумпот, йырыд быгылес кылиз шуыса. Бен, йыр быгылес, нош мар падиез? Семьяме сюдыны-вордыны но уг быгатӥськы ке... Оло, мукет солдатъёс сямен ик, бырыса умойгес луысал... Ну и верад! Иське, Оринэд, нылпиосыд мед курадӟысалзы, сютэм мед кулысалзы-а?.. Сыӵе малпанъёс йырад вуэмысь, Инмаредлэсь прощение кур. Со тонэ жаляз, со тонэ улэп кельтӥз. Улэп кельтӥз нылпиостэ, семьядэ утён понна.. Нош тон ке... сэмберъяськиськод на...Войналэсь азьло тӧлвукоын но, кутсаськон машинаен но ужад вал ук! Али бон тӧлвукоен уг выро ни. Шур дурысь вукоез но ву уг бергаты ни... Нош азьвыл гуртын куинь тӧлвукоос вал. Огез гурт дорынгес ик сылӥз, мукетыз - вылӥынгес, куинетӥез - улӥын. Со интыез али ке но, вукоез аналтэмын ни ке но, Улӥсьвуко шуо...Тӧлвукоос но Пуро вырйылын трос вылӥллям. Миша кыксэ тодэ на: Саваослэсь но Быжъёслэсь. Колхоз кылдон вакытэ соослэсь кузёоссэс кулаке поттӥзы, вукооссэс талазы но, зэмос кузёзы луытэк, со тӧлвукоос кема ӧз ужалэ ни. Гурт вырйылын, бакча сульдэръёс сямен, далай гинэ вужераса сылӥзы. Быжъёслэназ Миша но ужаз вал. Мар умоез вал соку, Миша отын тыршыку? Семьязы кӧттыро улӥз. Микворъёслэн ӝӧк вылысьтызы нянь ӧз бырылы.Миша со вакытэз ӟечен тодаз вае. Но тани война ваньзэ сураз-пожаз, вань улонэз йырчукиназ. Тросэз гуртоосыз, коллёву ӟузьылыса, векало. Котькуд корка пыриз войналэн сурымез. Колхозлэн азинсконаз но со шӧдӥськытэк ӧз кыльы. Уго ӟеч ужась воргоронъёсты сяна, лек ожмаськонлэн ашмем ымыз гуртысь таза валъёсты но, кужмо техникаез но ньылӥз. Вань секыт уж зӥбиськиз нылкышно но быдэ вуымтэ нылпи пельпум вылэ...Оштолэзь. Шунды яркытгес но яркытгес пиштэ. Музъем куӵо скаллы кельше. Иське, ӝоген со копак сьӧдэктоз, гырон-кизён, бакчае мерттӥськон дыр вуоз. Нош картошка кидыссы ӧвӧл. Маин басьтод? Уксёзы ӧвӧл. Воштӥськыны номырин. Мар ӟечез вань, вошъяса быдтэмын ни... Ма, дугды ай, дугды. Шинелез вань на ук! Толалтэ ортчиз, шуыны луоз. Иське, сотэк но (шунтӥсь-утисьтэк) тулысэз пумитаны быгато ини. Жаль, конечно. Мон солы улэп луллы кадь дыши ни вал. Соин лек ож тылӝу пыр но, ву пыр но потӥ. Со монэ толалтэ ӟырт кезьытэн но, сӥзьыл зор-котэн но шунтӥз. Уйёсы валес вал, саесэз - миндэр...Оринлы шинельзэ воштон сярысь вераз но - соиз ӵушъял кадь пужалскиз:- Остэ, остэ, ма, мар адями тон? Ваньзэ воштыны, вузаны дась! Бон ачид мае нуллыны ӧдъяськод? Нылпиос сямен, коркась потатэк, пукод-а?- Ма... вуж фуфайкае вань ук ай... Соин ортчо...- Нош калыке... калыке маин поталод? Пӧсьтэмын ни ук со! Кышъет пуктыны интыез но ӧвӧл!..- Ничего. Ничего, Орин... Шуг югдурысь кызьы ке но потоно. Дӥсь шоры учкыса, кӧтыд уз тыры. Нош асьмелы улыны кулэ, нылпиосты пыд йылазы султытыны... Бакчае мерттӥським ке, ум кулэ ни...Ваче капка улӥсь Чудӟа Анна берыкъяса кема учкиз Миквор Мишалэсь ӵектэм шинельзэ. «Пӧсьтэмын ӧвӧл ай, кей сиымтэ. Талэсь шуныт дӥсь пӧрмытыны луоно», - ятвылтӥз котьмалэсь пайда поттыны быгатӥсь ог 40 аресъем кышномурт. Паймоно солы: огназ ке но, кӧттыро улэ, юрт котырез но ӝикыт, чипы-курегез но, пудоез но гид тыр, нянез-вӧез но ӝӧк вылысьтыз уг бырылы...Бускельзылэн ӟеч улэмез пумысен Миша кызьы ке кышноезлы кылпум поттылӥз ни вал. Орин шуиз: «Со бригадиренымы кушласькемын...»Анна йыраз лыктэм малпанзэ кыре ӧз потты. Шара мукет вераз:- Уг тодӥськы, та ӟустыриед марлы ке яралоз на-а, уз ни-а. Куяськон нюке шат зӥртыны?..- Ма-а-р-р?! - Миша йырыз курен кеськемзэ но ӧз шӧды. Бускель кышномуртлэн тазьы мыскылляса верамезлы пумит со кыл но ӧз шедьты ни. Анна киысь шинельзэ зуркак! кыскиз но коркась потон ӧс пала вамыштӥз.- Я дугды ай, дугды, Миша, - кышномурт куаразэ соку ик небӟытӥз. - Мар, горд лыс кадь, гомак кенжид? Воргоронлы уг тупа сыӵе сям... Вай шинельдэ! Ведра картошкаен тупалом, малпасько...- Ма... со туж ӧжыт ук!..- Базарын кожаськод тросгес сётозы-а? Ай отчы мыныса-бертыса ик, быдэс нуналдэ быдтод. Эшшо ву вылэ бодыен гожтэмын: вузаны быгатод-а, уд-а.Я озьы-а, тазьы-а, но ведра но ӝыны вылэ тупазы. Табере та картошказэ бакчае мерттӥськытозь утёно. Вераны каньыл, нош кызьы сое быдэстод? Кызьы сютэм улон зӧк кор вамен вамыштыса потод? Ма луэ, ваньзэ вузай ни. Озьы но ёрмон кыӵесысь потыны ум быгатӥське. Нылпиос лы но ку кылемын. Ӧйтӧд, кытыназы лулзы возиське на.Копак ёрмем пумысь ини соос картошказэс сиыны кенешизы, нош синъёссэ - мерттыны кельтыны. Зэм, мерттӥськытозь кема на - толэзь пала. Кызьы утёд отчыозь «син» кидысэз, со медаз изъянмы, куасьмы шуыса? Микворъёс «картошказэс» ящикъёсы мерттыны малпазы. Берло ини сое удэн бакчаязы выжтозы...Но тани Миквор Мишалы уж ӵектӥзы. Осконтэм ке но, азьло интыяз: вукоысь мотористэ. Азьвылэз ужасьсы висьыны усем.Нуназеяны бертэм кышноез картсэ ӧз тодма ни: курень синъёсыз чиляло, пуксетэз ӧвӧл, Орин ӝӧк сьӧрысен шыд ӟузьылыку но, со корка пушкытӥ, часкыл сямен, солань-талань ветлэ.- Сё, - шуэ, - Орин, мон но табере адями радэ пото. Иське, семьяме ёрмонысь поттыны быгато!..- Вордскымтэ чуньы вылын эн ворттылы ай. Улыса адӟом ини, кыӵе адӟон асьмемыз вите.- Ӟечезлы ке ӧд оскы, со ноку уз вордӥськы, - мур ӝоже усемзэ Миша ӧз ваты.Ӵуказеяз со ӝутскем мылкыдын вуко пала вамыштӥз. Вазь тулыс. Шунды инвис сьӧрысь гордэктэм ымнырзэ мычем ни. Уйёсы музъемез тан-тан кынтылэ на. Нуназепал шунды сое шунтыса небӟытоз, йӧкурам шур но тудӟоз, золгес бызьыны кутскоз. Инкуазь сайкамлы шумпотыса, чипсо, чирдо, шулало, тюргето тылобурдоос. Оло, соос озьы, будильник сямен, куазез сайкато?..Ой, малы меда ӧвӧл кыкез ик киосы? Соосын со, тыло бурдъёсын кадь, пичи дыръяз сямен, шонаськыса бызьысал! Но пал бурдэн лобаны уг луы ни. Амалтэк синмыз мугло киыз шоры мертчиз, лобӟем мылкыдзэ музъем вылэ васькытӥз. Бен, та война «кузьым» Мишаез курыт кӧтӝожен трос пол гуньдытъялоз на ай. Но со уз сётӥськы, уз! Ож тылӝу вӧсь кариз ке но, со ик кыдатӥз но шуг-секытъёсты вормыны дышетӥз...Тани шур дурысь вуко. Со бадӟым корка выллем, озьы ик коръёслэсь ӝутэмын. Зэм, азьвыл сямен ӵыпетысь вуэн уг ужа ни, кӧэз двигатель бергатэ. Двигатель медаз тэтча, вырӟылы шуыса, со фундаментэн музъем борды юнматэмын, двигатель бадӟым питранэз (маховикез) бергатэ, нош со питран е пыр - пичизэгес, нош пичиез корт черс пыр - кӧэз.Вукоын нокин но вылымтэ ай, солэн ӧсэз бордын маке быдӟа вашкала тунгон ошемын. Усьтонэз кытын ке но татын ик ватэмын, дыр, но Миша утчаськыса дырзэ ӧз быдты. Двигатель уго кырын, липеттэм азьын. Миша нырысь-валысь ужан интызэ чылкытатоно-утялтоно кариськиз. Соин гузэмпу тӥяны нюлэскы пыриз. Кыдёке ветлонэз ӧвӧл, сик артэ ик. Вамыш-кык лэсьтӥд но, тон отын ини.Ужан интызэ чылкытатэмез бере, ӟустари кутыса, двигателез тазатыны басьтӥськиз. Вӧесь тузонэз ӵушылонъяз, моторез маяллянъяз тодаз вайиз, кызьы войналэсь азьвыл та машинаен ужан понна со Кечолысь курсъёсы дышетскыны ветлӥз. Бӧрысь та корт валэн Миша кеносысь лапас улын толбыт ю кутсаз. Соку уго бусыын ик ю арась-кутсась комбайнъёс ӧй вал на. Егит пиос жнейкае кыткем валъёсын юэз погыръязы, нош кышноос, нылъёс культо керттылӥзы но кабан сюрылӥзы. Собере отысь культоез кеносэ нуллыса, толбыт сямен, двигателен бергатыса, кутсазы. Ужаку тузон киль, кыд ке но луэ, шулдыр вал. Гуртын улӥсьёс оскизы угось, колхозлэн кеносэз юэн тыр пачылмиз ке, соосты но сютэммон уз кекаты ни...Ваньзэ сураз-пожаз война. Мишалы но - со армиын вал ке но ини, финъёсын ваче пумит луонэ но пыриськиз - повестка сётӥзы. Вылаз ик, бригадир ас интыяз Васька Сергеез ужаны дышетыса кельтыны косӥз....Миша армие выльысь басьтэмзылэсь сокем ӧз кушетскы, уго вань таза воргоронъёс вормонэз ӝоггес вуттон понна фронтэ кыстӥськизы. Нош Орин Мишаезлэсь оже кошкемзэ бадӟым кайгуэн адӟиз. Шудон уж-а ма - куинь пичиесь нылпиосын кыльыны! Собере, Инмар но огпол быронлэсь утиз ке, весь уз утьы ук! Солэн уть кӧня нылпиосыз! Ваньзэс чакланы, возьманы моӵез уз сузьы. Быроз, быроз Мишаез, гуртэ уз вуы ни!..Картэз кошкыку, музын погылляськыса ик, ӝож куараен кесяськыса, бӧрдӥз Орин. Буйгатыны тыршись кышноосты кылэм-адӟем ик ӧз кары.- Мон берто, берто, Оринэ, оскы, вылысь Инмармы утёз ай, утёз монэ! - пичи муртэ сямен, кышнозэ лӥятыны выриз Миша. Нылпиосыз, атаенызы кемалы люкисько шуыса, валаса ик ӧз вуттэ кадь. Малпазы, вылды, базаре ветлыкуз выллем, ӝыт кыӵе ке но ческыт сиёнэн вуоз...Ӝоген вукочи Кольтыр Косьта но лыктӥз. Солэн фуфайкаез, эрезез, изьыез пызен наштаськемын, тӧдьы-пурысь луэмын. Эсьма, изьы улысьтыз потэм йырсиез но тӧдь-тӧдь. Таиз ини пурысьтаса. Ма, арлыдыз но вань ини: куатьтонэтӥ тулысэз пумита.- О, ӟечкыласько выльысь уже потэменыд! Мӧзмемед, мӧзмемед, шӧдӥське, корт лулыдлэсь-моторедлэсь! Эсьма, уез но иземед луымтэ ни... Адями сюлэм сыӵе уга: улэпез борды но, улэптэмез борды но сир кадь лякиське. Мар борды дыше, солэсь люкиськемез уг поты ни. Тон но озьы ик, дыр?- Озьы, озьы, Косьтагай. Уд но оскы, эсьма, войнаысен но та двигательме, матысь гажанме кадь, вӧтын адӟылӥ. Мӧзмисько вал, мӧзмисько...- Ужась мурт, шуэ асьме калык, укно пыр ик адӟиське. Тани тон но, нунал ӝужаку ик, астэ возьматӥськод ини: ужан интыдэ чылкытатэмед, мотордэ но сузямед, вӧямед. .. Иське, ужмы пӧзёз. Нош ужмы - йыровыл! Колхозлы фураж, пудо сиён кулэ, гуртоослы - пызь!.. Война лябӟытӥз адямиосты. Сютэм улон, дӥсьтэк-куттэк ветлон дырызлэсь вазь нуэ соосты шай вылэ... Я коть урмем Гитлерез вормим. Табере калыкмы эркын шокчыны кулэ...Собере со вуко вӧзысь бадӟым пуклёк вылэ пуксиз. Кисыысьтыз газет юдэс но махоркаен пуйызэ поттӥз, тамак бинялтӥз но кенжытӥз. Пуйызэ но кагаззэ кисыяз донгон сямен юаз на:- Тон, Миша, та курыт ӵындонэн выльысь ӧд ни эшъяськы, дыр? Войнаын таӵе кулэтэм арбериен вырыны неку, луоз?- Ма, кыскисез кыскиз... Эсьма, кыскисьтэмезлы но, оло, юри исаса кадь, тамак сётъязы. Но ведь тодмо: тамакен эшъяськод - тазалыкеныд люкиськод.Миквор Миша фронтын дыръяз син азяз но пуктыны ӧз быгаты, макем зол ёрмон кыӵесэ сюрем вылэм солэн семьяез. Йырвизьмыныз бен валатэк ӧз улы: капчи ӧвӧл соослы. Война вакытэ вань советской калыклы секыт. Тушмонэз вормон понна гурт берпум шорем няньзэ, шуыны луоз, Горд Армилы келялляз. Кунмылэн лозунгез ик «Всё для фронта, всё для победы!» вал ке...Но ведь гуртысь властьлы но ас калыкез сярысь кӧня ке но сюлмаськыны кулэ вал, дыр. Вылаз ик, сюдӥсьсы фронтын ожмаське ке. Яке солэсь но уродгес - утись-вордӥсьсы ожын быремын ке... Кызьы соослэн матысь адямиоссы уло, мар сиё, мар дӥсяло-кутчало?.. Нёшто тае колхоз пред, бригадир уг тоды? Тодэ ке, малы, иське, ёрмисьёслы юрттӥллямтэ?.. Мишалы потэ: самой со лозунгысь куронэз умойтэм валамысьтызы. Татчы кышкан но ватӥськемын, луоз. Уго война вакытэ куронъёс, законъёс ой-ой кыӵе чурытэсь! Пичильтык янгыш понна пытсэт сьӧры келяло... Нош адямилы копак номыр ке сиыны: одӥг ымтыр но нянез ке ӧвӧл, соку мар? Сыӵе дыръя но анаймурт ачиз сярысь уг, нылпиосыз сярысь нырысь ик малпа. Озьы кеносысь - ю шертонысь я кутсаськонысь бертыкуз - кисыяз одӥг кырым тысь понэ... Сое уг кышкаты ни тюрьма но, штраф но! Уго гуртаз солэн, умортоысь шырчикпиос сямен ымзэс усьтыса, нылпиосыз возьмало.Миша кузпалызлэн верамезъя тодэ ни (ма, табере, ожысь бертэмез бере, ачиз, ас синмыныз адӟе), кыӵе уралмыса улэм солэн семьяез война вакытэ. Гурт котырысь, пе, иськем кемысь сиыны ярась турын-куарез, жуг-жагез, нюло, беризь кадь писпуосты шедьтыны уг лу ни вал. Нош тулысэн музъем ӧжыт шупам бере, чипыен но куреген шуэм сямен, пото вылэм картошка бусые крахмал бичаны...Миша син азяз ик пуктыны шугоме, кызьы солэн 10, 8, 5 аресъем нылпиосыз йӧназ-тыраз дӥсьтэк-куттэк, кыӵе ке уродос ведраен асьсэлы кӧттырос утчало... Шимес! Нош кытчы пырод? Мумызы вазь ӵукнаысен бер ӝытозь колхоз ужын. Шутэтскон нунал сётъясь ӧвӧл. Анаймурт, ужысь копак какалмыса бертыса но ай, нылпиосызлы но, аслыз но маке со сиён йӧндырыны кулэ... Тӥни соку пичи ке но (ӝамдэлы) гусъяськыны юрттэ пиналъёслэн колхоз бусыысь шедьтэм, бичам крахмалзы. Берло, будэмзы бере но, та ческыт сиёнзэс соос ноку уз вунэтэ ни... Теги: верос удмуртлитература

инГОЖ

Виталий Пронин Туннэ 8 часын ӵукна Иж город пумысен Дэри ёросысь Дӥньтэм гурт дорозь - со - 25-30 иськем - пыдын вамыштӥзы республикаысьтымы пӧртэм предприятиосын ужась егитъёслэсь кылдытэм 13 команда.Котькуд командаын 10 адями. Ваньзы - 30 ареслэсь егит муртъёс. Пӧлазы нылъёс но вань. Возь вылын шыд пӧзьтыса, гитара улсын кырӟаса гинэ пуконлэн пайдаез бадӟым ӧвӧл. Зэм, таиз одно ик луоз матысь куинь нунал ӵоже. Ужась егит калык гимн но кылдытыны выроз. 2004-тӥ арысен таӵе турпоходэ арлы быдэ потало ни, нош огъя кырӟанзы ӧвӧл на уго.Но Егитъёсын ужанъя министерство ялӥз: учкомы на, пе, макем чидасесь но куспазы тупаса улӥсесь туала пиналъёс. Ӵапак сое эскерон понна ик Дӥньтэме егитъёс пыдын вамыштӥзы. Тыбыр сьӧразы - секытэсь котомкаос, азьпалазы - олокыӵе но шуг-секытъёс: я сик пыртӥ потоно, я ву вамен вамыштоно. Куазь но шумпоттыны уг меды кадь: зор-кот усёз, тӧласькоз, шуо Гидрометеостанциын ужасьёс.Егитъёслы Дӥньтэме вуыны кулэ љыт 9 часозь. Соку ик фестивалез усьтон но кутскоз. Нош ӵуказеяз ог-огзылы мастер-классъёс возьматозы. Кылсярысь, кызьы улэп кылёно секыт югдурын, кызьы паськыт шур вамен гозы кузя потыны луоно, кызьы тазалыкез утёно.Со куспын министерствоысь специалистъёс эскерозы, макем ӟеч радъямын командаослэн палаткаосазы улон. Пӧзе-а сиёнзы, чылкыт-а котырзы. Тужгес устоосыз пусъемын луозы дуно кузьымъёсынЕлена Фёдорова. Теги: Дэри Егитъёс Иж

Иворъёс

Виталий Пронин 60 ар талэсь азьло Юрий Гагарин космосэ лобӟиз. Ижысь М. Калашников нимо музей «Космос: наука и жизнь» (6+) адӟытонзэ ӵапак та лыдпуслы сӥзиз. Адӟытонэз дасян понна трос сюлмаськиз С. Арманшин.«Музей имени Калашникова» огинлэн «ВКонтакте» бамысьтыз — Музеямы космонавтикалы бадӟым саклык висъяськомы, угось Михаил Калашников уно космонавтъёсын эшъяське вал, — веразМ. Калашников нимо музейлэн кивалтӥсез Ольга Минервина. — Ижысь заводъёс но ракетаосты лэсьтонэ пыриськылӥзы. 2021-тӥ ар Россиын наукалы но технологиослы сӥземын, милям адӟытонмы иназ луиз. Адӟытон бордын ужамзэс музейчиос космосэ лобӟонэн ӵошато. Кӧня, пе, солы дасяськемын! Архивъёсын но фондъёсын бугыръяськемын, экспонатъёсты утчамын, соосты музее интыямын... Нош бӧрысь дась адӟытон ракета сямен лобӟиз. Табере сое вань мылкыд карисьёс учкыны быгато. Салават Арманшин, Ижысь технической университетэз йылпумъяса, 1980-тӥ аръёсын ужаз «Буран» корабльлэн навигациез бордын. — Тунсыко луиз, вань на-а Удмуртиын улонзэс инсьӧрен герӟам адямиос, — вераз Салават Кадимович. — Утчаськи университетлэн архивъёсаз — 60 пала выпускникъёс ракета лэсьтонэн герӟаськемын. Пӧлысьтызы 18-эныз мон пумиськылӥ, соосын ӵош ми та адӟытонэз дасямы. Салават Арманшинлэн юрттэменыз, музей узырмиз туспуктэмъёсын, сувениръёсын, космонавтъёслэн но инженеръёслэн арбериосынызы. Адӟытонлэн бадӟым сэрегез Звёздочка пунылы сӥземын. Со Юрий Гагарин азьын космосэ лобаз. Кораблез Пермь улосвылысь Чайковский город котыре усиз. Куазь туж урод вал, соин ик сое шедьтон понна, юрттэт курыса, вазиськизы Ижысь аэропортлы. Технической наукаосъя кандидатлэн Сергей Пахомовлэн ӵектэмезъя 2006-тӥ арын Ижын Молодёжной ульчаын (азьвыл ӵапак та интыын самолётъёслэн лобӟон полосазы кутске вал) Звёздочкалы синпелет усьтӥзы. Кызьы со вал, пыр-поч возьматэмын стендъёс вылын. Мария Емельянова

Лулчеберет

Виталий Пронин Ижысь К. Герд нимо гимназия бордын ужась кыказ но нылпи садъёсын ортчиз Гердлы сӥзем арня. Удмурт югдытӥсьлэн улон сюресэныз но творчествоеныз тодматскем сяна, покчиос кужымзэс мертазы нырысетӥ Герд шудонъёсын. — Садикъёсамы ветлӥсь пиналъёслэсь азьвыл юаськомы вал: кин со Кузебай Герд? Уноез шуылӥзы: милям садикмы. Покчиослы туж секыт вал валэктыны, К. Герд нимо садик удмурт азьветлӥсьлэсь нимзэ нуллэ гинэ шуыса. Нош ачиз Герд - со удмурт калыклэн азьветлӥсез, кылбурчи но югдытӥсь вал. Соин ик малпамы, Гердлы сӥзьыса, быдэс арня ортчытыны, - шуэ К. Герд нимо нылпи садысь ватсаса тодон-валан сётонъя дышетӥсь Светлана Зинкова. Покчиослэсь тодон-валанзэс муромытӥз Национальной библиотекаын ужась Маргарита Танаева. Со К. Герд- лэн кылбуръёсыз сярысь мадиз, ӵошатӥз удмурт кылбурчилэсь «Гондыръёс» поэмазэ А. Пушкинлэн «Сказка о рыбаке и рыбке», Гримм вынъёслэн «Сказка о рыбаке и его жене» выжыкылъёсынызы. Нырысь малпаса, пиналъёслы сыӵе анализ секыт луыны кулэ кадь, но занятиос бере юалляськонъёс возьматӥзы: нылпиос ваньзэ умой валаллям. Покчиос асьсэос но К. Гердлэсь кылбуръёссэ дышетӥзы на, со кылбуръёсъя суредъёс лэсьтӥзы. — Быдӟым удмурт кылбурчилы сӥзем арнямес йылпумъямы нырысетӥ Герд шудонъёсын, - пусъе Светлана Зинкова. Кутӥмы удмурт калык шудонъёсты, ӵошатсконъёсты. Паймоды, дыр, кызьы спортъя шудонъёс К. Гердлэн нимыныз герӟасько? Но ми шудонъёсамы верамы солэсь кылбуръёссэ. Кылсярысь, «Тури, тури, пал тури, вӧйын нянь тыныд кури…» Воспитательёс но анай-атайёс пӧлын ялэмын вал Герд шудонъёслы эмблема малпанъя конкурс. Вормисе потӥз Татьяна Чурина воспитательлэн суредэз. Та суредэн нимысьтыз значокъёс лэсьтэмын. — Вань ужрадъёсмы ортчем бере ни нылпиослэсь юалляськимы: пиналъёс, кин со Кузебай Герд? Ог-огзэс азьпалтыса ик, верало: поэт, азьветлӥсь, шаерамы со нырысетӥ нылпи юрт усьтӥз, трос удмурт книгаос гожъяз… Табере Гердлы сӥзем арняез но, солы сӥзем ӵошатсконъёсты но арлы быдэ ортчытъялом, - вераз С. Зинкова. Еленга Пафилова

Удмуртлык

Виталий Пронин Ваньмыз али гинэ, но со дыре ик туж кемалась кутскиз кадь. «Удмурт кенеш» ассоциацилы - 20 ар. Та дыр ӵоже воштӥськиз кунмы, экономика, калыклэн дунне шоры учконэз. Нош ачиз огазеяськон юнмаз. Адями аресъя чаклано ке, табере со быдэ вуиз но мултэс шонаськонъёстэк азьлань мыныны быгатэ. Нош азьпалан ай кӧня быдэстоно ужпумъёс! Вераськиськом «Удмурт кенеш» ассоциацилэн президентэныз, Кун Думаысь депутатэн Николай Мусалимовен. - Николай Николаевич, «Удмурт кенешен» куинь ар пала кивалтӥськоды ни. Секыт-а вал биньгозыез кияды кутыны?- «Удмурт кенешен» кивалтыны кутски Валентин Кузьмич Тубылов бере. Азьвыл та ӧрез валтоно луоз шуысалзы ке, ӧй но оскысал, дыр. Но улон ачиз сямен берыктӥз. «Удмурт кенешен» кивалтыны кутскыку, со йыг-йыг пыд вылаз сылӥсь огазеяськон вал ни. Ассоциациез тодо, гажало. Соин ик мыным, одӥг ласянь, капчигес вал. Мукет ласянь, гажамзы ик косэ саесъёсты пужалляса ужаны. «Удмурт кенеш» котыре тросгес но тросгес калык мед люкаськоз, огъёсыз котырын гинэ ваньмыз медаз берга, выль кужым мед вуоз.Нош кужым потэ интыосысь. Макем зол ужало каръёсын, ёросъёсын, сокем тросгес адямиос тодо «Удмурт кенеш» сярысь.- Огвакытэ удмурт огазеяськонъёс кир-пазь ужазы. Али тросэз «Удмурт кенеш» ассоциацилэн бурд улаз. Ог-огдэс валамтэос луо-а?- «Удмурт кенеш» - со кык-куинь адями гинэ ӧвӧл. Со - вань удмурт калыклэн ассоциациез. Озьыен, солэн ужаз котькуд адями пыриськыны быгатэ: егитэз но, пересез но, колхозын тыршись но, школа директор но. Валамон ини - адямиос туж пӧртэмесь. Шуом, кинлы ке матын удмурт культурая «Дэмен» огазеяськон, мукетызлы - Удмурт нылкышно кенеш, куинетӥез ассэ камсьӧръёс пӧлы пыртэ, ньылетӥез «Шундые» вамыштэ. Но вань та огазеяськонъёслэн инъетсы анай кылэз, удмуртлыкез утён. Адями, та дунне вылтӥ паськыт вамышъяса, медаз вунэты дорзэ но выжызэ, удмурт луэмзэ.Шумпотӥсько, али вань удмурт огазеяськонъёс, киысь чиньыос выллем, одӥг кырымын. Ӵошен, огкылысь ужаса, соос тросгес лэсьтыны быгато, пӧртэм ужпумъёсты ӝутыку, ог-огзылы юртто.- «Удмурт кенешлэн» Россиысь 17 улосын, шаерысьтымы ваньмаз ёросъёсын ёзъёсыз вань. Кудӥз тужгес синмаськымон ужа? - Котькытын быгатыса тыршо. Вуылӥ ни Пермь, Свердловск улосъёсы, Башкортостанэ, Татарстанэ, Марий Элэ. Аспӧртэмлыксы вань. Шуом, Свердловск улосын кӧня ке удмурт огазеяськон ужа. Соос куспазы вожвылъясько, котькудӥзлэн валтӥсь луэмез потэ. Сыӵегес ик югдур Пермь улосысь Чайковский карын. Зэм, огвакытэ ик кӧня ке удмурт огазеяськонъёслэн ӝужамзы туж умой. Соос калыклэн мылкыдызъя пушъё ук. Мукет ласянь, соослы куспазы одӥг кыл шедьтыны быгатоно, огъя центр, огъя тӧро юнматоно. Соку капчигес луысал ёросысь кивалтӥсьёсын кусып тупатыны, коньдонэн герӟаськем ужпумъёсты вырӟытыны. Но, малпасько, ваньмыз та, кызьы ӟучъёс шуо, «болезнь роста» - интыосысь ёзъёслэн быдэ вуон вакытсы. Удмурт шаерысь удмурт движение но со пыр потӥз ук.Туж синмаськымон ужало Татарстанысь но Башкортостанысь удмурт автономиос. Шуом, Башкортостанын пӧртэм ёросъёсын удмурт огазеяськонъёс, соослэн азьветлӥсьёссы вань. Но со дыре ик ваньзэс валтэ одӥг адями - Ренат Галямшин. Солэн кивалтэмезъя вань ёзъёс пыч-пыч тыршо. Соос мында али уг лэсьто, дыр, огаз диаспораын но. Тодамы ваём трос аръёс ӵоже ужась «Усточикар» лагерьзэс ик. Нош али вераськон мынэ ни Башкортостанын удмурт гимназия усьтон пумысен.- «Удмурт кенешлэн» ужез кӧня ке удысъёсъя радъяське: этнополитика но право, дышетон, иворъёсты вӧлмытон, культура, экономика но ужбергатон, тазалык, инкуазез утён но демография. Кудӥз тужгес секытэн мынэ? - Ужбергатон. Та удысъя маке лэсьтыны тыршиськом кадь, пайдаез уггес шӧдӥськы на. Малпасько, ужбергатӥсьёсты котырамы кыскыны луысал, асьмеос но соослы маин ке юрттысалмы ке. Но кызьы, маин? Али «Удмурт кенешен» юн кусып возись ужбергатӥсьёс пӧлысь пусйысал Павел Титовез («Титан»), Павел Вершининэз («Пастарель»), Анатолий Максимовез («КОМОС»).Юртто СПК-ос но: Грак ёросысь «Родиналэн» кивалтӥсез Михаил Крестьянинов, Вавож ёросысь «Колослэн» - Владимир Красильников, Мичурин нимо хозяйстволэн - Валентин Калинин, Пичи Пурга ёросысь «Нырысетӥ майлэн» - Александр Ерохин, «Родиналэн» - Семён Фёдоров но мукетъёс.- Ньыль арлы одӥг пол люкаськылэ вань удмуртъёслэн ӧтчамзы. Отын ӝутӥсько шугъяськытӥсь ужпумъёс, кутӥське азьланезлы ужан программа. Солэн быдэсъяськемезъя ма шуысалды?- Кызьы мыно ужъёс - эскериськом исполкомын но Пичи Кенешын. Котькуд ужпумъя исполкомын нимысьтыз группа юнматэмын. Нимаз-нимаз нокинэ ӧй пусйысал - ваньзы тыршо, программаын ӝутэм ужпумъёсты быдэстон сярысь сюлмасько.Котькуд калык дуно аслаз культураеныз. Милемыз, удмуртъёсты, туж ӟеч тодо фин-угор дуннеын, нош оглом кунамы, Россиын, пӧртэм-пӧртэм калыкъёс пӧлын ми сылмиськом. Нош туж потэ вылэм, калыкмы сярысь тросгес мед тодозы Россиысь кивалтӥсьёс но, огшоры адямиос но. Оло, «Удмурт кенеш» огазеяськонэз Россиысь удмуртъёслэн автономизы дорозь ӝутыса, югдур умойгес луоз. Бигеръёслэн сыӵе автономизы вань ук. Соку, оло, федерал кисыысь коньдон но тросгес висъяськоз. Та ужпумез матэктӥсь ӧтчамын эскероно. Ужпумез вырӟытыны луиз ке, соку Россилэн кыдёкысь улосъёсысьтыз удмуртъёс бордамы капчиенгес кыстӥськысалзы.Берло аръёсы быдэстэм ужъёс пӧлысь пусйысал: «Удмурт кенешлэсь» ужзэ паськытатон понна куинь министерствоос - Культурая, печатья но иворъёсъя, Дышетонъя но наукая, Нациосын ужан политикая - куспын тупанкыл гожтэмын. Туэ быдэс республикаямы ортчо Т. Борисовлы сӥзем ужрадъёс. Мон уг ни вераськы арлы быдэ ортчылӥсь ужрадъёсмы сярысь - Герд лыдӟонъёс, фольклор фестивальёс, семинаръёс, акциос...Малпасько, «Удмурт кенешлэн» ёросысь ёзъёсызлэн азьветлӥсьёссылы юнгес кусып возёно интыосысь кивалтӥсьёсын, муниципал кылдытэтъёслэн йыръёсынызы. Угось удмурт съездъёсын кутэм огкылъёсты оген уд быдэсты.Огинтыяз лёгаськись мурт нокинлы тунсыко ӧвӧл, дыр. Бордамы тросгес кысконо пӧртэм удысъёсысь удмурт азьветлӥсьёсты. Та ласянь ачим но, исполком но, оло, тырмыт ум ужаське на. Но, мукет ласянь, котькуд адямилэн аслаз но граждан позициез луыны кулэ. Оло, вазиськемез возьмаса, пуконо ӧвӧл?- «Удмурт кенеш» пыр 20 ар ӵоже туж трос адямиос ортчизы. Кыӵе кылъёс верасалды соослы? - Тау кареме потэ ваньзылы, кин бергаз та ассоциация котырын, сюлмаськиз солэн ужез сярысь. Нимысьтыз тау та огазеяськонэн кивалтэм адямиослы. Трос-а, ӧжыт-а ужано луиз соослы, но вань сюлэмзэс сётыны тыршизы. Михаил Шишкин - «Удмурт кенешлэн» нырысетӥ кивалтӥсез, солы инъет кылдытоно, фин-угор ӧре пыроно луиз. Нош кутскыны котьку секыт. Роза Яшиналэн лыктэмез «Удмурт кенешез» сэзъялтэм кадь луиз, бугыртӥз, выль мылкыд пыӵатӥз. Иван Гришкинэн ӵош вуизы тодосчиос, эмъясьёс. Василий Осипов предприятиосын кусып тупатӥз, ужась калыкез кыскиз, Валентин Тубылов интыосысь но палэнысь ёзъёсты юнматӥз.Тау кареме потэ вань вице-президентъёслы. Ӵемысь соос вылэ усе тужгес трос бызьылонэз. Нош исполкомтэк, Пичи кенештэк, интыосысь ёзъёстэк маке лэсьтод шат? Мон сӥзисько ваньмызлы тазалык, ог-огдэ валан но бурдъясь мылкыд! Калыкмы азинлыко мед луоз!«Удмурт кенеш» кылдӥз аслаз удмурт калыклэн мылкыдызъя. Вылӥысен нокин ӧз косы. Озьыен, со кулэ калыклы. Оскисько, ассоциацилэн но оглом удмурт калыклэн азинлыкез юнмалоз. Угось асьмелэн туж тунсыко, визьмо егитъёсмы будо!Елена Миннигараева. Теги: КунДума НиколайМусалимов Удмурткенеш

Герд

Виталий Пронин Кылем арын шаерамы ЕГЭ-ын маскара учыр вал. ЕГЭ сётоно кариськиз 56 аресъем воргорон - вылӥ образование басьтэме потэ, пе. Нош ЕГЭ-тэк вузэ уг куто. Озьы со экзамен сётыны пуксиз выпускникъёсын ӵош. Москваос камера пыр адӟиллям сое, малпаллям: дышетӥсь парта сьӧрын пуке. Жингырто элькунысьтымы Дышетонъя но наукая министерствое - экзамен сётон пунктысь уллялэ, пе, дышетӥсез. Таосыз уг на валало, кин сярысь вераськон мынэ. Москваос нош ик жингырто... Мед оскозы шуыса, Москваысь эскерисьёслы экзамен сётӥсьлэсь документ копиоссэ келятэк ӧйлась. Элина Кумачёва Туспуктэм басьтэмын вотэсысь Теги: дышетскон Егитъёс ЕГЭ

Улон-вылон

Виталий Пронин Таяз номерамы: Гуртоос кизьыны дасясько ини. Эгра ёросысь «Колос» хозяйство вырйылъёссэ мускытэн ӝегатыны кутскиз. Кун Кенешын вераськизы, кызьы егит дышетӥсьёсты школае кысконо? Кызьы ортчиз Грак ёросын А. Бречаловен пумиськон? Кызьы мытӥзы арез гуртоос, мар соосты золгес сюлмаськытэ? Городъёсын но гуртъёсын кутскизы субботникъёс. Улонысь кошкиз Анатолий Мамонтов. Кыӵе со адями, кивалтӥсь вал верало ӵош ужам эшъёсыз? Тӧр шорын – 83 аресаз но Пичи Пурга ёросысь Прохор Павлов спортэн выре, бызьылэ, со быдэс улонзэ гуртсэ азинтонлы, калыкезлы юрттонлы, яратоно ужезлы сӥзиз. Кыӵе ужпумъёс ӝутэмын «Удмурт Кенешлэн» Пичи кенешаз?

Иворъёс

Виталий Пронин Ижкар18-тӥ куарусёнэ - «Горд фестиваль». Фестиваль улсын Ижысь пӧртэм интыосын тунсыко ужрадъёс ортчозы. Космонавтъёслэн парказы - концерт но тыкваослэсь лэсьтэм фонарьёсъя вожвылъяськон. Шор площадьын - сям-йылоллы пӧрмем Зарни чеберайёс куспын ӵошатскон. 0+Удмурт театрУдмурт театр выль сезонзэ усьтэ нылпиослы выжыкылъёсын. 18-тӥ куарусёнэ - «Бременские музыканты» выжыкыл, 25-тӥ куарусёнэ - «Сестрица Алёнушка и братец Иванушка» выжыкыл. Кутско 11 часын. 0+К. Герд нимо музейМынэ «Терроризм.NET!» экспозиция. Музейын люкамын туспуктэмъёс, публицистической ужъёс, мылкыдъёс. 1981-тӥ арын Сарапулын нылпиосты заложнике кутӥзы. «Известия Удмуртской Республики» газетысь фотокорреспондент Н. Глухов 1995-тӥ арын Чечняе вуылӥз. Нош удмурт журналист, кылбурчи Э. Батуев ялан ветлылӥз «пӧсь интыосы» - Чечняе, Таджикистанэ, Турцие, Афганистанэ, Югославие, Палестинае… Музей ужа нуналлы быдэ 10 часысен 18 часозь, покчиарняе - 13 часысен 21 часозь, вордӥськонэ шутэтске. 16+ Теги: кытынкумар

Иворъёс

Виталий Пронин Зинаида Рябинина21-тӥ тулыспал быдэс дуннеын лыдъяське Анай кыллэн нуналыныз. Валамон, со кузьмаськон-шутэтскон нунал ӧвӧл, но выжыоссэс гажась муртъёсты огазеяны юрттэ.Та нуналлы сӥзьыса, нылпи садъёс, школаос, общественной огазеяськонъёс асьме шаерын но трос ужрадъёс ортчытӥзы. «Удмурт дуннеос» понна котькуд нунал - анай кыллэн нуналыз, озьы ке но ми малпам сое нимысьтыз пусйыны. Котькуд ивор вӧлмытӥсь ёз ас сяменыз гожъяське, кин шонер, кин янгыш, Кельмаков профессор сяна, валасез ик ӧвӧл, дыр. Соин ми нош ик малпам «тылэз» ас выламы басьтыны - 29-тӥ тулыспалэ шаерысьтымы журналистъёсты ӧтиськом кылосбур батлэ (вожвылъяськонэ). Кызьы удмурт кылын гожтыны Кун Кенеш, Правительство сярысь иворез, кызьы удмурт кылэ берыктыны экономикаен, политикаен герӟаськем нимкылъёсты? Туннэ нуналлы вазиськизы ай «Мынам Удмуртие» телерадиокомпаниысь эшъёсмы гинэ. Валамон, та ужрад ваньмызлы тунсыко ӧвӧл, но радио пыр шонертэм верам кыл куддыр пелез вандэ, газетын кырыж гожтэмез синмез лыдытэ.23-тӥ тулыспал праздник сямен трослы тунсыкогес. Пусйымон, берло аръёсы солы зэмос шӧм пыӵаны ӧдъяз - атыкай музъеммес утён мылкыдын пыӵамын вал телеканалъёс, интыосын ортчизы зэмос воргоронъёслы сӥзем ужрадъёс. Армие ветлымтэ егитъёс но, службалэсь пегаменызы дан поттыса, азьвыл сямен Интернетын уг куальтыръясько ни.Малы ӝожтӥськизы лыд-ӟисьёсмы таяз арняе? Куд-огезлы ӧвӧл кельшем Удмуртилэн Москваын арезлы сӥзем концерт - сое шутэтскон нуналэ «Мынам Удмуртие» возьматӥз. Удмурт шӧмыз, пе, ӧжыт, Валентина Пудова чылкак ӟучомиз ни... Арлыдоосты сюлмаськытэ пенсизы борды перерасчёт. 4 процент ватсэт, пе, учконо ке, трос ик ӧвӧл кадь, но манетэ берыктыса, быдэс толэзь нянь басьямон... Но куд-огезлы со воксё вуымтэ. Та пумысен юанъёсты кылдо ке, вазиське редакцие, ӵошен валэктон шедьтом.Эшшо: шуныт куазьлы оскиськыса, висёнлэсь утиськон сярысь эн вунэтэлэ - «парсь пыэд» сярысь ми инты быдтон понна гинэ ум гожъяське, со зэмзэ но кышкыт висён. Тани одӥгез матысь эшмы реанимацие сюриз ни. Малы солы эмчиос дыраз юрттэт ӧз сётэ - ӝоген тодом. Нош али эшмылы бурмон гинэ сӥзьыны кыле. Утиське!

Улон-вылон

Виталий Пронин Матысь дыре паспортэз, машина нуллон правоез, пенсиосъя удостоверениез но мукет документъёсты воштоз огъя (универсальной) электрон карта. Соосты дасяны кутскизы ни «Гознак» предприятиын. 200 карта вуыны кулэ Иже но. Љоген кутскоз бадњым эксперимент.Эскеронэз радъяны чаклало Ижын. Татын уго сое ортчытонлы луонлык паськытгес усьтћське. Нырысь-валысь чакламъя электрон картаен пенсия басьтыны, улон инты но коммунальной услугаос понна тыриськыны, транспортын ворттылэм понна коньдон сётыны, больницае гожтћськыны луоз. Таӵе картаез уже кутонлы кулэ на пуктылыны инфоматъёс - банкомат выллем аппаратъёс. Али вань та уж нуиське ни, вераз информатизацияя но связья министр Владимир Перешеин. 2012-тћ арысен электрон картаосты калыклы сётъялозы дунтэк. Нош республикалэн бюджетэзлы со 100 миллион манет тыр усёз. Шаерамы улћсьёслы 1 миллионлэсь ятыр картаос кулэ луозы. Таӵе огъя документ сётъяны чакламын 14 арессэс тырмытэм муртъёслы. Озьы ке но вань калык выль арысен электрон картаен улоз шуыса, оскыны уг луы. Уго кинлы ке таӵе документ уз кельшы. Уката мќйы калык та выллем выльдћськонъёслы шуген дыше. Кужмысь нокинэ уз каре, почтаын пенсия басьтыны но больницаын черодын сылыны малпасьёслы сюрессэс уз ӵоге. Елена Скворцова

Иворъёс

Виталий Пронин Ижысь "Локомотив" предприятиын маскаос вуроМаскалэн дуныз – 20 манет, антисептиклэн – 70 манет. Дунъёсты бадӟымгес карыны лэземын ӧвӧл — тае чакласа возё Удмурт Правительство, Роспортребнадзорлэн Удмурт ёзэз но антимонопольной служба (ФАС). «Удмуртиысь аптекаос»предприятилэн кивалтӥсез КонстантинЕгоров верамъя, али нунал ӵоже ог 100 сюрсмаскаос потто, со пӧлысь 60 процентэзкошке больницаосы, 20 процентэз троскалыкен ужась организациосы, кылсярысь,МФЦ-осы, ИжГЭТ-э, ИПОПАТ-э но 20 процентэзвузаське калыклы. Но арня пумозь маскапоттонэз, пе, 2 поллы йылэтыны быгатозыни. Антисептикъёсты нуналскын ог 2 сюрс пала лэсьто, арня пумозь производствоез 5 сюрсозь йылэтыны чакламын ни. Элина Кумачева

Валтӥсь иворъёс

Виталий Пронин Дэбес ёросысь Тыловай муниципал кылдытэтын уло 630 пала адямиос: Тыловайын сяна, Улысьпочинкаын, Урдымошурын, Ягын, Ӟаскоын (Верхний Шудзялуд). Калык ӝожтӥськыса уг улы, веме карыса, лэсьто тымет, каток, стадион… Черк усьтэмын 2016-тӥ арын гуртоослэн но спонсоръёслэн коньдонэнызы. Зол юрттӥськиз ужбергатӥсь Н. Унанян. Тымет но каток Адямиосты сьӧраз валтэ муниципал кылдытэтлэн йырыз Александр Первушин. Воргорон кивалтон биньгозыез 2 но ӝыны ар талэсь азьло кутӥз. Та вакчи дыр куспын трос уж берыктэмын ни: гуртъёсын электрокужымез шыръясь лампочкаос пуктылэмын, Ӟаскоын ву гумыос вошъямын, Тыловайын лэсьто тымет, конькиен нискыланы но хоккеен шудыны каток, стадион... Кызьы верало гуртоос, Александр Виталиевич сямызъя кузё, со Тыловай сярысь сюлмаське аслаз юртъерез сярысь кадь. — Котькыӵе ужын кивалтӥсьмылы гуртысь воргоронъёсмы юртто. Коньдон ӧвӧл бере, мае быгатэ, калык ачиз потыса лэсьтэ, — вера администрациын ужась Людмила Осотова. — Трос аръёс ӵоже катокмы пичи тымет вылын вал. Берло дыре нылпиос но, бадӟымъёс но хоккеен шудыны кутскизы, ваньзы конькиос басьязы. Но тымет вылын ву весь шудэ, сузяны сое секыт, нылпиос канжасько. Туэ калык каток лэсьтыны кутскиз ас кужмыныз. Клуб дорысь площадкаез сузязы, луо вайизы, кылиськон-дӥсяськон, педло потан интыос лэсьтӥзы, тыл кыскизы. Табере Тыловайын улӥсьёс быдэс толалтэзэ уен-нуналэн хоккеен шудозы. Коробкаын инты тырмытэк, оло, бадӟым тыметсэс но сузяны кутскозы. Уго туэ гуртын бадӟым тымет ӵыпиське. — Пруд лэсьтӥськомы, калыкен мадиськыса. Адямиослы со кулэ, соин ик асьсэос бызьыло, мон быгатэмея юрттӥськисько, гурт организациос техниказэс висъяло, — вера Александр Первушин. — Азьвыл гуртамы тымет вал, но 1999-тӥ арын вуэз кошкиз. Со дырысен калык весь вера, пруд кулэ вал шуыса. Корт гумыосмы вань кадь, ойдо, пе, оскалтом ӵыпыны. Труба понӥмы ни, ву лэзёнъёсты лэсьтӥмы. Малпасько, отӥ-татӥ проектъёсы пыриськытозь, чалякгес аьмеос кутскыса лэсьтом. Ӟеч ужлы калык кужымзэ но, уксёзэ но уг жаля, соин ик соизлы-таизлы дэмен коньдон бича. Уго тымет котырын ужез лачак на: котыраз шутэтскон инты лэсьтоно, луо ваёно — городын кадь шутэтскон инты мед луоз. Ву гумыос но сюресъёс Ӟаскоын ву гумыос совето вакытъёсы кыскемын вал ни, берло дыре соос кытӥ-отӥ пасяськылӥзы. Туэ, гурт калыкез ӧтьыса, «Тыловай» хозяйстволэн юрттэменыз, администрация гумыосты вошъян борды басьтӥськиз. Арня куспын ужъёс йылпумъямын вал. Азьвыл калыклэн кужмыныз нылпи садлэн юртэзлэн липетэз воштэмын вал, профнастилзэ басьтыны администрация юрттӥз. Но вань бадӟым сюлмаськонъёс, соосты ас кужмын гинэ берыктыны уг пӧрмы. Гуртоослэн валтӥсь сюлмаськонзы — сюрес.Со герӟа Дэбесэз но Шарканэз.— Милям сюресъёсмы уродэсь, щебенить карыны кулэ, но коньдонмы уг окмы. Коньдон сюресэз возьыны, лымылэсь сузяны, гурт котырмес утялтыса возьыны, турын турнаны гинэ яке силё поттыны гинэ висъяське, — вера Александр Виталиевич. — Улонмес ӟечгес карыны выриськом: азьвылэз глава школа азе стадион лэсьтыны кутскиз, али сое пумозяз вуттоно, бызьылыны сюресъёс кисьтоно. Тулыс гурт шортӥ огъя 500 метр кузьда тротуаръёс лэсьтомы, асфальт пыры вайимы ни. Озьы ке но, сюресъёс но уж ӧвӧл бере, егитъёс гуртысь кошко. Азьланяз администрация куашкан калэ вуэм коркаосты сэрттыны малпа, озьы гурт эшшо но чеберскоз. Клуб но туризм Тыловайысь клублэн юртэз ӝутэмын ни 1890-тӥ арын. Али отын ужаны кышкыт: коръёс вискытӥ тӧл шула, вӧлдэтъёсыз лэзиськемын, шуныт сётӥсь батареяос кышъямын, выжез шудэ, борддоръёс каллен-каллен музъеме ватско… Но, клубе пырыкузы, та шекъёсты куноос уг ик адӟо кадь — чеберезлы гинэ абдрало. Синмез палёмыто борддоръёс вылысь адӟытонъёс, вашкала ӵушконъёс, мукет арбериос. Клубын ужасьёс котькыӵе уж борды мыло-кыдо басьтӥсько. Котьку но котькытын данъяны быгато ас пал адямиоссэс. Татын вордӥськемын Удмуртиысь дано композитор Г. Корепанов-Камский, Удмуртиысь дано артистъёс Ю. Яковлев, Н. Кардапольцев, Ф. Будина, В. Бекманова но мукетъёсыз. Вань Г. Корепанов-Камскийлы сӥзем музейзы. Отын утисько композиторлэн ужъёсыз, фортепианоез но мукет инструментъёсыз. Гуртоос солэсь творчествозэ калык пӧлы вӧлмыто, нимзэ утьыны выро. Кылсярысь, ортчыло калык творчестволы сӥзем ёрос фестивальёс, школаын но нылпи садын — пӧртэм ужрадъёс. 2019-тӥ арын клуб борды шуккемын Г. Корепанов-Камскийлы сӥзем пул. «Ошмес» фольклорной ансамбль композиторлэсь кырӟанъёссэ кырӟа. Татын 3 кужмо коллективъёс вань: со Тыловайысь «Ошмес», «Завалинка» но Улысьпочинкаысь «Мылысь-кыдысь». Соос ас пуртыязы уг пӧзё, 2-тӥ арзэ ни машинаосы пуксё но асьсэ но бускель ёросъёсы гастрольёсын ширто. Клублэн юртэз пуктэмын 1890-тӥ аръёсы. Ку луоз вылез — тодмо ӧвӧл.— Ми котьку бадӟым малпанъёсын улӥськомы, — шуэ клублэн кивалтӥсез Нина Перевозчикова. — Толалтэ туризмен выриськомы, «ЛымыПог» фестивалямы быдэс элькунысь калык вуэ. Туризмез азинтоно! Со понна, конечно, кулэ выль клуб. Соку ми толалтэ но, гужем но калыкез ӧтчаны быгатысалмы, элькун программаосы пыриськысалмы. Г. Корепанов-Камскийлэн вордскем музъем вылаз эшшо но бадӟымгес фестивальёс, пумиськонъёс ортчытъясалмы. Калык таяз клубамы уг тэры. Городлэсь ми кыдёкын улӥськомы, туж потэ сценамы вылэ бадӟым артистъёсты ӧтеммы. Ми, нокытчы но потатэк, театрын кадь, гуртамы ик концертъёс учкыса пукысалмы. Гурт калык клубез туж вите. Нош шаерысьтымы Лулчеберетъя министерство валэктон сётэ: Россиысь Культурая министерствое вазиськемын, 2021-тӥ-2023-тӥ аръёсы шаерысьтымы культурая юртъёсты тупатъяны но выльёссэ пуктыны уксё курыса. Тыловайын культурая юртэз лыдэ басьтозы, 2022-тӥ арлы планэз лэсьтыку. Мария Векшина

Иворъёс

Виталий Пронин Калыклы улон-вылонын юрттэт сётон удысын 10 арлэсь кема тырше ини Елена Федотова — Социальной страхованиея фондлэн Удмурт ёзаз со кусып возе производствоын сӧсырмемъёсын. Е. Федотова Туспуктэм басьтэмын Социальной страхованиея фондлэн Удмурт ёзэзлэн архивысьтызЕлена Леонидовна Ижысь медициная кун академиез йылпумъяз — луиз акушер-гинеколог. Ужаны интыяськиз Ижысь одӥгаз нылкышно консультацие. Нуны витись кышномуртъёслэсь тазалыксэс эскериз, визь-кенешен юрттӥз, нылпи ваёнлы дасяз. Тазьы нуналмысь тыршиз со 8 ар ӵоже. Бӧрысь сюлэмаз маке вырӟиз кадь, шӧдӥз: улонзэ воштоно, мукет ужын астэ эскероно. — Нуны витись нылкышноосын ужан понна юн сямо луоно. Нунал куспын кӧня нылкышноос дорад вуо, котькудӥз ужпумзэ вера, котькудзэ буйгатоно. Кужыме быриз, лэся. Эмъюм вузан удысэ кошконо кариськи. Отын 2 ар ужай но валай: адямиослы юрттытэк улыны уг быгатӥськы. Озьы вуи Социальной страхованиея фондэ. Берло аръёсы кыл кутӥсько производствоын сӧсырмемъёслы юрттон понна. Эмъясьын тыршыкум сямен ик, ужано луэ секыт югдуре шедемъёсын. Но шӧдӥсько: мон ас интыям, уг акыльтӥськы. Туала кылын верано ке, мон реабилитацияя менеджер луисько. Е. Федотова кыл кутэ сӧсырмемъёсты реабилитацие ӝог (ранняя реабилитация) келян понна. Угось законъя ужын вӧсь луэмъёслы, тазалыксэс ыштэмъёслы дунтэк реабилитация чакламын. Но со тазалыксэс юнматон гинэ ӧвӧл. Сӧсырмем муртлы котыр ласянь юрттэт сётӥське, кылсярысь, эмъюмъёс, выплатаос сётон, санаторийын я курортын эмъяськон, протезъёс но коляскаос висъян, инвалид луэм муртэ выль удыслы дышетон. — Мон понна валтӥсь интыын — адямилы ӟеч кылын юрттон, буйгатон. Капчи ик ӧвӧл, шуом, китэм я пыдтэм, ма, чиньытэк гинэ но кылем адямилы кужмо кариськыны, аслыз выльысь оскыны. Солы табере выль сямен улыны кутсконо ук! Соин ик сӧсырмем мурт сярысь ивор вуэ ке, мон чик ӝегатскытэк эмъяськонние потӥсько — коть пыдлось ёросын, коть Ижын мед луоз со. Адямилэн йырсазьыз сайкыт ке, асэныз вераськисько, нош туж ляб ке — ӵыжы-выжыосыныз. Валэктӥсько, кыӵе юрттэт чакламын соослы. Куд-ог учыръёсын сӧсырмем муртлы кулэ луо уно операциос. Таяз радэ но солы юрттэ социальной ужась: тодэ, вань-а кулэ луись специалистъёс элькунамы, кыӵе эмъяськонниосын сыӵе-таӵе операциос лэсьто. Кусып возе эмъясьёсын. Соослы мар кулэ — ваньзэ тодэ, шедьтэ, вае, шуэм сямен. Макем ӝог ужаломы ми, сокем ӝог адями йӧналоз, уже потыны быгатоз. Но луэ озьы но: адямиез буйгатыны уг пӧрмы, ассэ жаляны, шудтэмен лыдъяны кутске, бордаз депрессия думиське. Социальной страхованиея система пыр таӵеослы дунтэк юрттэт сётӥське кунысьтымы одӥгаз санаторийын. Валля арын уж висказы сӧсырмыны шедизы 506 адямиос, кылем арын — 453. Та 2 ар куспын зол вӧсь луыны шедемъёслэн лыдзы 109-озь люкаськиз: таосыз уж дуразы берытскыны ӧз быгатэ ни. Я пыдъёстэк-киостэк кылемын, я парализовать каремын. Социальной страхованиея фонд пыр сӧсырмемъёслы юрттэт сётон ӟеч радъямын: 94 процентаз учыръёсы адями йӧна, ужаз ик берытске яке вылезлы дышетске. Елена Тугашова

Иворъёс

А. Бречаловлэн "ВКонтакте" бамысьтыз Ольга Корепанова Та герӟаськемын Украинаысь 4 улосын — Донецк, Луганск, Херсон но Запорожье — референдум радъянэн. Соос мылкыд каро Россилэн бурд улаз пырыны. Талы гужем ик дасяськыны кутскизы — калык пӧлын юалляськонъёс ортчытъязы. Референдум 23-тӥысен 27-тӥ сентябрёзь мыноз. Отысь кивалтӥсьёс оско, та дыр куспын доразы кылем адямиос, Россие кошкемъёс мылкыдзэс вераса вуттозы шуыса. — Мон пумит ӧвӧл та улосъёсты Россие пыртыны, — вераз В. Путин. — Валамон, таӵе вамыш Западысь кунъёслы но Америкалы туж уг кельшы — санкциос куто, Украинае ож техника вутто, ыбылэмысь-пуштытъямысь уг дугдо. Таин валче, котькуд улосын референдум гань-гань мед ортчоз шуыса, ялӥсько частичной мобилизация! Спецоперацие ыстэмын луозы запасысь 300 сюрс котыр воргоронъёс. Украинае мынэмзылэсь азьвыл котькудзы интыосысь комиссариатъёсын дышетсконъёс пыр потозы: мугорзэс кыдатозы, туала ож техника сярысь тодон-валанъёссэс муромытозы. Контракт амалэн службазэс нуисьёслэсь уз висъяське: соослы но тыриськоз коньдон, сётӥськоз юрттэт. — Америка но Западысь куд-ог кунъёс азгынмизы ини: Украинаез гинэ ӧвӧл, Россилэсь Белгород, Курск улосъёссэ пуштытъяло. Кунмылэсь лымшор палъёссэ беспилотникъёсын, спутникъёсын кышкатэк шара эскеро. Вашингтонын, Лондонын, Брюссельын пырак верало: Украинаысь ожмаськон Россилэн музъем вылаз выжыны кулэ, озьы, пе, кунмес куашкатыны быгатозы. Валамон, Америкалэн быдэс дуннеен кивалтэмез потэ. Но озьы уз луы. Угось тодӥсько: кунмылэн НАТО-лэсь трослы кужмогес, визьмогес, шаплыгес ож тӥрлыкез вань — ядерной оружиен кышкатонэз ӧвӧл. Атыкай музъеммес, эрикмес утён, гань-гань улон понна ми вань! — веранзэ йылпумъяз В. Путин.

Иворъёс

Виталий Пронин Туннэ 19 час 10 минутэ Ижысь "Дружба" кинотеатрын радъяськоз Удмуртиысь тодмо режиссёрлэсь Лев Вахитовлэсь фильмъёссэ адӟытон. Та ужъёсыз солэн тодмо луизы ни палэнысь учкисьёслы, нош Удмуртиын возьматӥськозы нырысьсэ. Кылсярысь, «Солнечный зайчик. Художник Менсадык Гарипов» (2004-тӥ ар), «Художник Сергей Орлов» (2000-тӥ ар), «Время художника» (2001-тӥ ар), «Полярный Урал. Горные озера» (2013-тӥ ар). Нялтас вераса, Лев Вахитов - МГИК-ез но ГИТИС-эз йылпумъям режиссёр, 20 ар ӵоже тыршиз телевидение удысын, циклъёсын 200-лэсь ятыр программаосты кылдытӥз, авторской ужъёсыз - 20-лэсь ятыр.Кино ортчем бере режиссёрен ваче син кенешыны луонлык кылдоз.10-тӥ мартэ 18.50 часын "Дружба" кинотеатрын возьматэмын луозы Ижысь мукет документалистлэн Евгений Кузнецовлэн фильмъёсыз.Наталья Седова Туспуктэм: odnoklassniki.ru Теги: кино ЛевВахитов

Иворъёс

Виталий Пронин Туннэ нуналлы кышкытчерен висе 19 адями, 3-ез соос пӧлысь бурмемын ни. Та сярысь ивортэ УдмуртилэнТӧроез Александр Бречалов вотэс бамъёсыз пыр. Черламъёс пӧлысь огез – Пичи Пурга ёросысь кышномурт. Пичи Пургаланно Баграш-Бигра муниципал кылдытэтын али карантин ялэмын. 4 мурт черламын,Ижысь нырысетӥ больницалэн стационараз йӧнатӥськыкуз. Со сяна, коронавирускутэм на та больницаысь ик одӥг висисьлэн ӵыжы-выжыез. Эмъюртлэн мукет отделениосаз висён вӧлмемын ӧвӧл. Вань ужасьёс эскеремын, анализъёссы чылкытэсь, висёнзы шедьтэмын ӧвӧл. Сергей Захаров

Иворъёс

Виталий Пронин "Нуныкай" центрлэн туэ понна нырысетӥез пумиськонэз ортчоз 4-тӥ тулыспалэ пиналъёсты дышетонъя «Сёма» юртын. Со радъяськоз Пельняньлы сӥзем фестиваль улсын. 2 арес но солэсь бадӟым пиналъёс удмурт лулчеберетэн тодматскыны быгатозы шудонъёс, киужен вырон, крезьгуро инструментъёс, театр пыр.- 11 часлы ӧтиськом 2-4 аресъем покчиосты. 5-9 аресъем пиналъёсты удмурт лулчеберетэн тодматон кутскоз 12 часысен. Нош бадӟым нылпиослы - 14 часысен, - вера «Нуныкай» центрлэсь ужзэ валтӥсь Ольга Бикузина. –«Нуныкайысь» дышетӥсьёс пиналъёс понна туснсыко программа дасязы. Пиналъёс удмурт крезьгуро инструментъёсын тодматскозы, удмурт калык выжыкыл пуктозы, шудозы, горд сюйлэсь мунё лэсьтозы.Ужрадэ пыриськон понна одно ик пусйиськоно фестивальлэн вотэсбамаз. - Жаляса верано, пумиськонэ трос пиналъёсты кутыны луонлык ӧвӧл. Соин ик дыртэ гожтӥськыны, – ало ужрадэз ортчытӥсьёс.Тодады вайытом, нылпиосты дышетонъя но ваньмон дырез радъянъя «Нуныкай» центр «Удмурт кенешлэн» «Билингва» ӵектосэз улсын ужа. Проект туэ Россиысь Президентлэсь грантсэ утӥз. "Нуныкайлэн" пумиськонъёсыз радъяськозы арнянуналъёсы «Сёма» юртын (Карл Маркслэн урамез, 395-тӥ юрт). Тросгес иворъёсты шедьтыны луэ "ВКонтактеысь" «Нуныкайлэн» огинысьтыз.

Улон-вылон

Виталий Пронин Та нуналлы лек висёнлэн четлыказ сюризы ни 463 адямиос, 14-ез кулӥзы, 253-ез бурмизы. Берло нуналзэ висьыны усизы Можгалась 2 мурт, Балезино, Вотка ёросъёсысь но Ижысь быдэн одӥг адями. Черламъёс пӧлын вань 65-лэсь арлыдогес мурт но 14 арескозь нылпи. Теги: коронавирус

Иворъёс

Виталий Пронин Шаерысьтымы пӧртэм калыкъёслэн огазеяськонъёссы нырысетӥ нуналъёсысеныз ик итӥськизы «Огъя Россия» партилэн «ПоддЕРжка» акциез борды. Ваньзэс огазеязы коронавирус алян вакытэ кылдэм шуг-секытъёс. Армянъёслэн огазеяськонысьтызы азьветлӥсьёс, кивалтӥсьсы Мнацакан Аракелян, дасолэсь ятыр семьяослы юрттӥськизы ни. Кылсярысь, Сарапул ёросысь 7 пинал будэтӥсь анай доры 2 пол потазы ни. Нырысь нуизы вал сиён-юон, нош берлогес — сиён-юон сяна, дӥськут, пыдкутчан но компьютер. Азербайджанъёслэн огазеяськонзы, кивалтӥсьсы Зульфигар Мирзаев, 60 пала семьялы но 120 студентъёслы басьтӥз ни пызь, сакыр, вӧй, кеньыр но мукетсэ. Таджикъёслэн огазеяськонзы, кивалтӥсьсы Мирзо Умаров, 12 ёрмыса улӥсь, трос нылпиё семьяослы но студентъёслы бакча емышъёс сётӥз, эшшо 4 семьялы коньдонэн юрттӥз. — Пӧламы ӧвӧл вуз карисьёс, ужбергатӥсьёс, — шуиз немецъёслэн огазеяськонэнызы кивалтӥсь Майя Шушкова, — соин ик шуге-леке вуэмъёслы сиён-юонэн, дӥськутэн юрттӥськыны милемлы секытгес. Но мукет огазеяськонъёслэсь бере кылеммы ӧз поты. Озьы огкылэ вуим: юрттӥськом коньдонэн. Нациосын ужан политикая министр Лариса Буранова пыр тодӥськом, кин уката начар улэ. Озьы кӧня ке семьяослы 2-3 сюрс манетэн юрттыны быгатӥм ни. Одӥгезлы 5 сюрс манет келям. Вань та семьяосын трос нылпиос будо. Пӧртэм калыкъёслэн огазеяськонъёссылы луыса кӧня ке сюсемьяос шӧдӥзы ни, соос асьсэ понна куштэмын ӧвӧл, котырамыӟеч адямиос трос шуыса. Элина Кумачёва

Иворъёс

Виталий Пронин Кез ёросысь Полом черкогурт куке но туж узыр лыдъяськиз. Татын угось гыбед поттӥзы. Али суред шимес.Предприятиос ужзэс кемалась уретӥзы, егитъёс гуртысь пегӟо. Кӧня ке аръёс талэсь азьло гинэ черкогуртысь квартираос понна зэмос вожвылъяськон мынэ вал. Али уноез улон юртъёс бушесь сыло.Таӵе югдурлэн мугез - сюресъёс. Ёрос администрация но гурт кенеш Чупчи шурлэн мукет палаз интыяськемын. Нош выж ласянь тулыслы быдэ шуг-секытъёс кылдо - сюрес лэсьтӥсьёс сое, ву медаз нуы шуыса, шур вылысь утялто. Со вамен потоно ке, Полом черкогурт но Полом гуртъёс вискын 7 иськем гинэ. Но ӵем дыръя калыклы котыр сюресэтӥ мыноно луэ.- Кыӵе ке юанъёсъя Кез каргуртэ вуон понна куинь ёросъёс пыр ортчоно луылӥз, - вера Полом муниципал кылдытэтлэн кивалтӥсез Ольга Муканова. - Нырысь ик вуоно Эграысь Зура черкогуртэ, со бӧрсьы - Дэбесэ, собере гинэ - Кез каргуртэ.Тудву кошкем бере выжез нош ик пукто-ӝуто. Тани туэ но озьы ик каризы. Но маиз паймытэ: выжзы Чупчи шорозь кыстӥське, кылем люкетаз лэсьтӥськисьёс кӧльы гинэ кисьтӥзы. Зоръёс дыръя, валамон, та сюрес ву улэ кыле. Нӧдо выж вылтӥ пыдын яке вездеходэн гинэ потыны луэ.Полом черкогуртын 360 мурт улэ. Тулыс тудву яке зол зоръёс дыръя та гурт дуннелэсь палэнэ кыле. Соин ик быремезлы паймонэз ӧвӧл. Гуртоос оско: Чупчи вамен выжзы куке но шедёз сюресъёсъя кун программае.Валерий Дементьев. Теги: Кез

Иворъёс